Usorik ezean, birigarroak sari »\nTeoria asko darabiltzate ehiztariek uso pase garaian uso eskasia dagoela sumatuta. Batzuk esaten dute Europa iparraldera ez dela hotzaldirik ailegatu, eta horrek uso pase garaia atzeratu egiten duela. Beste batzuen esanetan, berriz, Frantzia partean zereal asko erein dute, eta bazkaleku paregabe dute usoek bertan gelditzeko. Eta hirugarren uste bat ere gailentzen ari da azken boladan; usoak Villabona paretik kostaldera egiten dutela, eta beraz, Goierriko mendietatik ez direla igarotzen. Usteak erdia ustela izaten du, eta kontua da Goierriko ehiztariek apenas bota dutela usorik inguruko mendietako postu preziatuetan. Etsi-etsian birigarro sorta batzuekin konformatu behar izan dute. Ehiza garaia orokorra urriaren 12an zabaldu zen Gipuzkoan –datorren urteko urtarrilaren 31 arte–, eta harrezkero hamabost egun pasa badira, ez da uso pase nabarmenik izan, eta pasa den apurra altu pasa da oso. Jai eguna izan zuten egun hori ehiztari gehienek, baina ez zuten nahi adina aprobetxatzerik izan. Baina aste horretan bertan izan zen tiro hotsik eskualdeko ehiza lekuetan. Bai hilaren 14an, ostirala, eta baita larunbatean ere, paseko hegaztiak ehizatzeko giro paregabea egin zuen, hego haizea lagun; baina betikoa, usoak eskas, eta ehiztariek birigarroei heldu behar izan zieten. Bi larunbatak, egunik onenak Lazkaomendiko postuetan, esaterako, birigarro sorta ederrak bota zituzten hilaren 15ean, eta Ordiziako armategira kartutxo […]\n“Bazkideak klubeko bizitzan gehiago sartzea da gure nahia” »\nTxema Garai: Vasco de Camping elkarteko presidentea Belaunaldi aldaketa iritsi da Vasco de Campingera, 24 urtez mendi elkarteko presidente izandako Jesus Mari Alquezarrek lekukoa eman baitio Txema Garairi; pixkanaka aldaketak egiten ari da, zuzendaritza talde berriaren eta bazkideen laguntzarekin. Zazpi hilabete daramatza presidente postuan Txema Garaik (Erdialdea, 1962). Lan karga handia duela onartu du, baina aldi berean ez zaio ilusioa eta lanerako gogoa falta. «Ez dut presidente ona eta pertsona txarra izan nahi. Lana egin nahi dut, baina ez diot nire bizitzari uko egin nahi», aipatu du Garaik. Klubaren egungo egoeraz eta etorkizunaz hitz egin dio Irutxuloko Hitzari. Nondik datorkizu mendirako afizioa? Txikia nintzela nire arrebarekin joaten nintzen hondartzara. Lagun batzuk egin nituen han, eta batek esan zuen, ‘San Martin kalean klub bat dago eta ping-pong mahaia dauka’. Arratsaldero jolastera joaten hasi ginen, eta azkenean, klubeko haur taldean sartu ginen, mendi irteeretara joateko. Nolatan erabaki zenuen presidente postua hartzea? Txikitatik egon naiz klubaren bizitzara lotuta, gehiago edo gutxiago. 2000. urtean, haurren taldea kudeatzen hasi ginen, eta hamar urtez aritu ginen horretan. Hamar urte horietan, 100 txango egin genituen haurrekin. Bitarte horretan, gainera, Alquezarrekin eta zuzendaritza taldearekin lanean ere hasi ginen. Alquezar presidente izan zen azken lau urteetan nik presidenteorde postua […]\nPlaka barria, ‘Kabi’-rentzat »\nJabi Goitia Elordi Kabi hil zela hogei urte betetzen zirela eta, «berau izan zena gogora ekartzeko» egitarau berezia egin zen martitzen iluntzean haren omenezko monolitoaren aurrean. Kabi-ren senideei egokitu zitzaien ikurriña kentzearen ardura eta …\nBi final jokatuko dituzte Oiarpeko pilotariek datorren asteburuan »\nDatorren asteburuan, zehazki larunbat ilunabarrean, Mikel Martinez oiartzuarrak eta San Sebastian hernaniarrak Gartzarongo (Nafarroa) Txapelketako pilota finala jokatuko dute.\nIgandean, berriz, Ander Imaz oiartzuarrak eta Maya lesakarrak Errioxako Komu…\nEuskadiko Orkestra Sinfonikoa dator Markina-Xemeinera Izarbideanen eskutik »\nMarkina-Xemeingo parrokia lehen mailako kontzertuen agertoki bihurtuko da bihar, Izarbidean elkartearen eskutik. Euskadiko Orkestra Sinfonikoak elkarte horren aldeko kontzertua eskainiko du, lehen aldiz, Markina-Xemeinen. Andres Orozko Estradaren zuzendaritzapean, jadanik erreferente bihurtu den Euskadiko Orkestra Sinfonikoak Felix Mendelssohnen lanak eskainiko ditu, 20:00etan hasita. Bosgarren sinfoniagaz hasi, eta hirugarrenagaz amaituko da kontzertua. Tartean, gainera, orkestrarako estudio bi eskainiko dituzte Juan Navarro musikariak eta Sara Zufiaurrek, klarinete eta corno di basseto instrumentuekin. Helburua Kontzertuak helburu bikoitza dauka. Alde batetik, adimen urritasuna duten Markina-Xemeingo eta Etxebarriko haur, gazte eta helduak biltzen dituen Izarbidean elkarteak herritarrengandik jaso duen babesa eta laguntza eskertu nahi du. Euskadiko Orkestra Sinfonikoak, bere aldetik, elkartearen lana babesteaz gainera, Orkestra Herrietan programaren barruan kokatu du kontzertua. Bere musika emanaldia orkestra sinfoniko baten presentzia ohikoa ez duten herrietara eramatea helburu duen ekimenean, hain zuzen be. Taldeak 2002. urtean sortua, Izarbideanen helburu nagusia adimen urritasuna duten pertsonak gizarteratzea eta haiei aisialdirako aukerak eskaintzea da. Bide horretan, elkarteak izan duen lorpen handiena Eguneko Zentroa sortzea izan da: Topagunea. Adimen urriko haurren, gazteen eta helduen elkargune bilakatu den zentro horretan, hainbat jarduera egiten dituzte, boluntarioen laguntzagaz: besteak beste, arte-eskola, arte-terapia eta sukaldaritza ikastaroak. Topagunetik kanpora be hainbat jarduera antolatzen ditu elkarteak: ekinoterapia, txangoak… eta 2009. […]\nLarunbatean hasiko dituzte Urretxun mineralogia ekintzak »\nUrrelur azokako irudia• Larunbatean hasiko dituzte mineralogia ekintzak Urretxun, Berastegira egingo duten ibilaldiarekin. Atzetik, haurrentzako eta helduentzako ekintzak, eta nola ez, urteroko Urrelur feria. XXIV. urtea da Urretxun eta Zumarragan mineralogia eta paleontologia astea antolatzen dutena. Zapatuan hasiko dute, Berastegi-Plazaolako bidera egingo duten irteerarekin. Hurrengo astean, museora bisita gidatuak, Meatzaria naiz erakusketa monografikoa, ipuin kontaketa saioak edota Urretxutik egiteko ibilaldi geologikoak izango dira. Irteeran XX pertsonek eman dute izena. Larunbatean, aspaldian minerala jaso eta Iruñeara eramaten zuen tren meatzari baten bidean ibiliko dira gora eta behera. Gero,bazkariarekin batera jasotako aleak sailkatzeko aukera izango dute parte hartzaileek. 8:00etan abiatuko dira, Iparragirre plazatik. Arduradunek mendiko arropa, botak, sira, aldatzeko arropa eta txanoa eramateko gomendatu dute. Baita hamaiketakoa eta ura hartzea ere. Azkenik, mineral aleak biltzeko erremintak ere norberak eraman beharko ditu, hala nola, mailua, zinzela, poltsa, egunkari papera edota motxila. Urriaren 29tik azaroaren 6ra bitartean, bestetik, Mineralen erabilera bitxia eta Meatzaria naiz erakusketa monografikoak irekiko dituzte. Lehena Urrelur museoan egongo da ikusgai. Bigarrena, berriz, Juan de Lizarazun. Lehendabizikoan, Javier Aguado adituak bildu ditu erakusketako aleak eta parte hartzeko tailerrak eta esperimentuak ere antolatuko dituzte. Bigarrena Iñaki Irisarrik prestatu du eta meatzarien arropak, lanparak, akzioak eta hainbat tresna erakutsiko ditu bertan. Azaroaren 3an […]\nTxintxarri Eguneko bazkarirako txartelak salgai daude »\nUrtero legez, Txintxarri Abesbatza Kultur Elkarteak Txintxarri eguna ospatuko du azaroaren 6an. Egun horretan Txintxarri Txiki eta Txintxarri abesbatzek kontzertua eskainiko dute, eta horrezaz gain, bazkaria egingo da Txintxarri jatetxean. Bazkarirako txartelak salgai daude urriaren 30a, igandea arte, honako toki hauetan: Landa okindegian, Letamendia kafean, Jubilatuen elkartean eta Kurpilen. Bazkari txartelak 35 euro balio ditu. Iazko urtea berezia izan zen abesbatzarentzat, ekitaldietan herritarren parte hartzea sekula baino handiagoa izan baitzen. Aurten ere izpiritu horri eutsi nahi diote korukoek, eta hori dela eta, abesbatzak jakinarazi nahi du, nahi duen orok parte har dezakeela Txintxarri Eguneko bazkarian. Bazkari herrikoia izatea nahi da, kantu-giroa oinarri izango duena. Bazkarian kanturik ez da faltako, eta hori dela eta, kantatzea gustuko duten herritarrak bazkaltzera animatu nahi ditu Txintxarri abesbatzak. Herritar guztiei dei egiten zaie Txintxarri eguneko bazkarian parte har dezaten, eta nahi duen guztiarentzat izango da lekua. Kataluniako abesbatza Datorren larunbatean, hilaren 29an, Bartzelonako Begues herriko Montau abesbatzaren bisita jasoko du Txintxarrik. Saioa eskainiko dute elizan, 20:00etan. Kataluniako korua Alegiara datorren bigarren aldia da.\nKultur astean murgilduko dira gaurtik igandera legorretarrak »\nBost eguneko kultur astea gaur hasiko da Legorretan. Dar-dar taldeak Munduko kulturak, munduko ipuinak emanaldia egingo du liburutegian, 17:00etan hasita, eta ordu erdi beranduago zineman, erretiro aktibo eta solidarioari buruzko hitzaldia egingo dute Kutxak antolatuta. Buruhandiak 18:30ean irtengo dira gaur. Biharko ere antzeko ekintzak prestatu dituzte. 17:30ean, Zahartzea eta baliabide pertsonalak hitzaldia egingo dute zineman eta 19:00etan buruhandiak irtengo dira. Iñigo Zunzunegi herritarrak Guatemala izeneko ikus-entzunezkoa aurkeztuko du udaletxeko batzar aretoan, 19:30ean. Asteburuko ekintzen aurretik, ostiralerako pote, igel eta toka txapelketa antolatu dute jubilatuentzat. Jokoak 16:30ean hasiko dira, eta buruhandiak hirugarren egunez jarraian irtengo dira 19:00etan herriko haurren atzetik korrika aritzeko. Tekonologia berriak, ordenagailuak eta informatika gustuko dutenek Legorparty topaketan dute gozatzeko aukera. Ostiralean 19:00etan hasi eta igandeko 20:00ak arte, jokoak eta artxiboak elkarbanatuko dituzte, eta informatika alorreko trikimailuak ikasteko aukera izango dute. Gabonei begira merkaturatuko diren jokoak ere ezagutuko dituzte. Legorparty topaketari buruzko informazio gehiago www.legorparty.es.tl webgunean aurkitu daiteke. Etzi gauean, 23:00etan hasita, Legorretako XVII. Mus Txapelketa egingo dute Bilkoin elkartean. Atletismoa eta film laburrak Kultur astearen barruan, larunbata izango da aurten egunik garrantzitsuenetakoa. Lehen aldiz, Legorretako I. Kale Atletismo Erakustaldia antolatu dute, eta 17:30ean hasita, hainbat taldek pusi jaurtiketa, altuera jauzia eta abiadura eta hesiak probak egin beharko […]\nGenealogiari buruzko tailerra ostiralean Meakan »\nGenealogia zaleak ostiralean bilduko dira Meaka Auzo Elkartearen egoitzan, 18:30etik 20:30era. Besteak beste, arbasoen gaineko informazio bilatzeko tresnak ezagutu eta zuhaitz genealogikoak sortzen trebatuko dira bildutakoak. Afigen genealogia zaleen e…\nFelix Irazustabarrena: «Eskualdeko bertsolariek behin eta berriz erakutsi dute zein maila duten» »\nFelix Irazustabarrenak (Alegia, 1961) bi hamarkada daramatza bertsolari txapelketa nagusietan, epaile lanetan. Gipuzkoako Bertsolari Txapelketan, final zortzirenetako fasean aritu da bertsolarien lanari puntuak jartzen. Azken hamarkadetan bertsolaritzak eta bere inguruko munduak jakintza maila handitu egin duela uste du, bertsoa bera ikergai izan delako. Zer nolako maila ikusi duzu, orain artean, Gpuntuan? Ni epaile moduan aritu naiz final zortzirenetako fasean, eta maila oso ona izan dela uste dut. Pasa den udaberrian, 70 bertsolarik parte hartu zuten fase berezi batean. Aukera ona izan al zen trebatzeko? Zer iruditu zitzaizun? Fase hau jarri zenean, aukera bat emateko ideiarekin jarri zen. Aukera, gainera, bikoitza zen, izan ere, joan-etorriko bi saio egin behar zituen bertsolari bakoitzak. Erdi mailako bertsogintza pixka bat aktibatzeko helburuaz ere jarri zen fase hura; bertso eskolak aktibatu nahi izan dira antolaketaren inguruan, eta baita bertsolarien jarraitzaile moduan ere. Helburua oso ondo bete zirela uste dut. Gainera, goiz eta arratsaldeko saioak izan ziren, tartean bazkariarekin, eta giro oso ona lortu zen. Jendeak kantatzeko aukera eduki zuen, eta mailarik onena eman zutenak oraindik txapelketan ari dira. Saioak desberdinak izango dira ikusle bezala edo epaile bezala. Berdin gozatzen al duzu saioez? Bai, gozatzen dut. Gehiagotan ere galdetu izan didate gauza bera. Beharbada egia da, […]


Baigorriko ataburua « Euskargazki\nby under Baigorriko ataburua, Euskal Herria, euskargazki, Nafarroa, Ondarea\nBaigorriko etxe honetan segur aski aurreko eraikinarena zen ataburua gorde eta eraikuntza berrian jarri zuten. Ohikoa da Baigorriko etxeen ataburuetan egilearen edo egileen izenak aurkitzea, edo etxea berritu dutenarenak, bai eta eraikitze edo berritze urtea ere. Baigorrin horrelako ataburuak latinez, frantsesez eta gaztelaniaz ere ikus daitezke, baina beti bezala, euskarazkoak bakan dira. Oraingoan euskarazko bat dakarkigu. IHRS Jesukristoren ikurra darama, irudi geometriko zenbait eta 1671ko data. Euskarazko testuak hau dio:\nCVTIARE QUIN.DVGVN.BAQUIA.AS / QUI.DVGVLA.IOANNES.DIRIBARNE.\nBatetik, ea>ia bilakabidearen adibide aski goiztiarra dugu baquia hitzean. Bestetik, Iribarnek adierazi nahi izan zigunaren zentzua osoki harrapatzea ez da lan erraza. Garbi dago etxe horretan duten bakearekin aski dutela, baina zer da CVTIAREQUIN? Lehen begiratuan “Gutiarekin” irakur liteke, eta gauzen eskasiarekin lotu (cf. Zerbitzari OEHn: Eta hari bezala gure gutia aski zauku atseginez betetzeko). Hala balitz, gauzen eskasiarekin duten bakea aski izanen litzaieke. Arazoa da testuko beste <g>-ak ikusita, G > C idatzi izana ez dela akats egiten erraza. Orduan zer da cutia? Bestalde, nire ustez dugula subjuntibotzat hartzea da zentzuzkoena: dugula = “izan dezagula”. Agian, dugun ere uler liteke CVTIAREQVIN horren aurretik, euskararentzako arruntegia ez den ordena batean.\nEsan bezala, zentzu orokorra bai, baina ñabardurek ihes egiten didate.\nEtxea Baigorriko karrika nagusian dago. Elizatik herriaren beste muturrean dagoen Behereko plazara iritsita aurrera jarraituko dugu, Behereko plaza utzita, Donibane Garazi eta Arrosa aldera, karrika nagusitik. 80 bat metrotara eskuin adean ikusiko dugu, errepidean berean.


2019ko aurrekontuen kontzeptu nagusiak - Villabonako Udala\n2019ko aurrekontuen kontzeptu nagusiak\nUrriaren 29an onartuak geratu ziren Udaleko Batzar Orokorrean, EAJ-PNV eta PSEren bozkekin (EH Bilduk kontran bozkatu zuen) 2019ko udal aurrekontuak, 6.656.293 €ko kopuruarekin; inbertsioak handitzeko joerari bizkarra ematen dioten kontu publikoak dira, legealdi honetan bultzatzen ari garen gizarte politikari garrantzia ematen diotenak.\nLehen aldia da gure herrian aurrekontu batzuk hain azkar onartzen direla eta horrek garrantzi izugarria dauka. Udazkenean kontuak onartuak izateak 2019ko urtarrilaren 1etik udalak proiektu eta inbertsioetarako ahalmena izatea ahalbidetzen du, ondorioz, amasa-villabonatar guztientzat onuragarria suertatzen delarik.\nAmasa-Villabona Gipuzkoako lehen herrietako bat izan da kontu publikoak onartuak izaten arrazoi ezberdinei esker: batetik, etengabeko hobekuntzan oinarrituriko planifikazio ekonomikoagatik, eta bestetik, ordezkari politikoen eta udal langileen artean mantenduriko lankidetza estuagatik. Bereziki, azken hauei nire eskerrik beroena adierazi nahi diet egiten ari diren lan borobilagatik.\nArlokako eta zerbitzuen grafikoak biltzen dituen komunikazio honen bitartez, garrantzi nabarmena duten kontu publiko hauen alderdirik garrantzitsuenak aurkezten dizkizuegu, azken batean, denon erantzukizuna direlako guk ordainduriko zergetatik sortuak izan direnez.\nDeskargatu 2019ko Aurrekontu Orokorren laburpena


Zerbitzuak - GEDI\nETXEBIZITZA-, INDUSTRIA- ETA EKIPAMENDU-ERAIKUNTZAKO PROIEKTUEN GARAPENA\nGEDIk edozein proiektu gara eta behar bezala gauza dezake. Elkarrekin lan egingo dugu aipatua zehazteko eta, ondoren, bere lehen aurreikuspena hobe dezaketen aukera guztiak mahai gainean jarriko ditugu.\nGure baliabide teknikoez gain, proiektuaren gauzatzeari loturiko baimen eta izapide guztiak betetzeko egin beharreko lanaz arduratuko diren giza baliabideak eskaintzen ditugu ere.\nZer suposatzen du GEDIrekin lan egiteak?\nKONFORTA: kalitate bikaina eta material berrienak, diseinuaren, banaketaren eta akaberen pertsonalizazio handienarekin. Ondorioz, eraikinaren erabiltzaileek konfort hitzaren egiazko esanahia ezagutuko dute.\nSOB (Salneurri Onak Beti); merkatuko kalitate-prezio erlaziorik onena topatuko duzu gurekin partekatutako proiektuetan.\nERAIKUNTZA-AKATSAK KUDEATZEKO ETA ZUZENTZEKO ZERBITZUA\nTamalez, beti daude arazoak, kalteak edo ezkutatutako akatsak etxebizitza berriak eraikitzerakoan. Ondorioz, eraikuntza-lanak ondo egitea bezain garrantzitsua da aurrekoei erantzun eraginkorra, azkarra eta adikorra ematea.\nBidal iezaguzu zure kontsulta eta ahalik eta azkarren erantzungo dizugu.\n* Irakurri dut eta onartzen dut\tlege oharra\t.


Andoaingo Poperoak: DENAK EZ DU BALIO\nAurreko Igandean kontzertu epiko horietako baten testigu izan ginen. Bec-en zen hitzordua, eta hara urbildu ginen rock dosi emotiboz gozatzeko esperantzarekin. Izen handiko 3 talde nor baino nor. Jende ugari azaldu zen leku on bat bilatzeko esperantzarekin. Talde horitako bat Berri Txarrak izatea bazuan bere xarma. Hainbatetan desiotako kartela izan bait genuen (Berri eta Rise Against elkarrekin, eta gainera Refused bezalako talde mitikoarekin), eta bide batez, argi geratu zen Lekunberriko taldea ez diola atzerriko inongo formazioari ezer inbidiatzerik. Nabaria zen jendeartean zegoen ikusmiña. The show must go on!!\nBec-en erakutsi zuten, beste behin, zuzeneko animaliak direla. Motibazioaz gainezka (beraientzat egun berezia zen, hainbeste miresten duten bi taldeekin jotzeak asko suposatuko zien), eta afizioaren laguntzarekin, jo eta su hasi ziren. "Folklore", "Gure dekadentziaren onenean",...bezalako abestiekin ekin zioten kontzertuari. Lehenengo taldea izaki, denbora gutxien izan zuten beren dohaia erakusteko, eta pena bat izan zen, zeren nere ustez denbora gehiago (eta soinu hobeagoa) merezi izan zuten. Hala ere, listoia oso goian jarri zieten beste bi taldeei. "Oreka (erdialdean MGMT-ren Kids jo zutelarik), "Isiltzen banaiz", "Ordaina", "Hitzen oinarri ahula", "Bueltatzen", "Ez dut nahi", "Lemak, aingurak",....bitxikeri bezala, hainbat intro jo eta gero (Stereo, Harra,...), "Ikasten" mitikoarekin bukatu zuten abestia. Eta nola ez, hainbat eta hainbatek esperotako momentua: Denak ez du balio himnoa Rise Against-eko Tim Mcllrath-en laguntzarekin (momentu magikoa, dudarik gabe). Txalo eta argazki txaparradaren ostean "Oihu"-rekin amaitu zuten kontzertua, eta bide batez momentu hontan dagoen talde onenenetarikoa dela beste behin erakutsi zuten. Oso harro gaude, Berri Txarrak!!\nZeoze afaldu eta gero, bigarren taldea entzuteko garaia zen. Atzealdean kokatu ginen, eta han azaldu ziren Refused suediarrak. 90 hamarkadan izan den talde garrantzitsuenetako bat. Hardcore-ko soinua eta filosofia aldatu zuen taldea, eta hainbat formazio influentziatuko zituena. Hainbeste urte eta gero bueltatu egin ziren (eta Primavera Sound-en ere jo, oraindela urte pare bat oker ez banago). Aurten lan berria (Freedom) atera dute eta zuzenean zer nolako esperientzia izango zen galdetzen nion neure buruari.\nBa egia esan izugarrizko erakustaldia burutu zuten. Oraindik forman daude, eta beraien liderra den Dennis Lyxzen-en gidaritzapean (ikustekoak egindako dantza eta mugimenduak) jendea lehenengo abestitik poltsikoratu zuten. Abesti bortitzak, erritmo aldaketez beteak: "Electra", "Servants of death", "destroy the man", "Thought is blood",......Egia da, hiruetatik soinu hoberena izan zutela, baina gero jo egin behar da eta zure ahala erakutsi, eta hortan Refused karismatikoak soberan daude. "New Noise" himnoak areto guztia dantzan eta hipnotizaturik jarri zuen. "Townhauser/derivé" abestiarekin amaitu zuten kontzertu bikain hau. Azkar asko ahaztuko ez dugun erakustaldia. Jendea zur eta lur Refused handien menpe.\nZaila zeukan Rise Against-ek, aurreko bi taldeen erakustaldia berdintzeko. Eta egia esan, lehen abestitik sumatu genuen ez zutela beraien egunik onena izango. Ezker aldean ipini ginen, eta soinuak ez zigun konbentzitu. Tim-en ahotsa ez zen entzuten eta bazirudien aurreko hilaretako jendeari ez zitzaiola importa (abesten eta emozionaturik pasa zutelako beraien talde gogokoenaren kontzertu osoa). Beraz, lekuz aldatu genuen, ea abestiak hobeto entzuten ziren jabetzeko. Baina ez, soinu mahaiko arazoa dela edo abeslariaren arazoa izan, kontzertuak indar asko galdu zuen. Taldeak (5 izan ziren, Tim-en lesioak kitarra jotzea galerazten baizion eta beste kitarrista bat zegoen), dena eman zuen, hori ez dago ukatzerik. Ahalegindu ziren, baita himno haundiak entzun ere, ""The good left undone" "prayer of the refuge", "Ready to fall",....baina ez genuen kontzertuarekin konektatu,\nMomentu magiko batean , Gorka azaldu zen Rise Against-eko kideekin abesteko asmoz. "Black Mash & gasoline" temazoan izan zen, baina 2 ahotsak ez ziren entzuten eta horrek pixkat desilusionatu zigun. Kuriositate moduan, soinu hoberena, Tim bakarrik gelditu zenean izan zen. Bertan, 2 balada jo zituen (Hero of the day eta Swing life away).\nTaldekoak bueltatu zirenean soinuak berriro behera egin zuen, eta jarraitzaileen onespena jaso arren, aspertzerainoko momentua pasa genuen. Taldeak "Savior" abestiarekin amaitu zuen sesioa. Txaloak jaso zituzten, baina ez zidaten konbentzitu. Pena bat, mitikoa zen ekitaldi hau erdibidean gelditu izana.\nHala ere, handiak bizitako momentuak.


apirila 2019 – 2 orrialdea – Araxes Ikas Komunitatea\nGorputzaren gaia lantzen aritu garenez , etxe txokoa medikuaren txokoa bihurtzea bururatu zaigu. Etxetik ekarritako, fonendoskopioa, tentsioa hartzeko tresna, bendak, xiringak, maskarilak… jarri ditugu bertan eta ikasleak oso gustora aritu dira mediku eta erizain moduan.\nContinue Reading MEDIKUAREN TXOKOA\nDakizuenez, atzodanik martxan da 21. korrika. Garestik abiatu eta Gasteizen amaituko da, 12 egunetan Euskal Herria osoko txoko ezberdinak bixitatuko ditu. Guk Betelun korrika txikia ospatuko dugu, astelehena Apirilak 8 eguerdiko 12etan hasiko delarik. Denak gonbidatuak zaudete!!!! Honekin lotuta, eskolako\nContinue Reading KORRIKA BADATOR!!!\nHH eta 3. zikloko ikasleak\nUrte batzuk dira martxan jarri genuela dinamika hau. 3.zikloko ikasleek HH-ko ikasleei liburu bat irakurtzen diete, horretarako lehenago etxera eraman eta honen prestaketa egiten dute gero txikienei irakurtzeko. Oso dinamika polita eta aberasgarria, bai zaharrenak eta bai txikienak momentu oso\nContinue Reading HH eta 3. zikloko ikasleak


Gerra osteko egoera: errotak itxita... - Ahotsak.eus\nHizlaria(k): Aranberri Laskurain, Natividad\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan SOR-010-010 kodeko bideoa nahi duzula aipatzea: ahotsak@ahotsak.eus\nErrotara Osintxura joan behar izaten zuten; inguruan errotaren bat zegoen, baina itxita. Baserrien izenak. Gauez errotara joan behar eta ipurtargia ikusi zuteneko anekdota.\nElkarrizketatzailea(k): Gurutze Ariznabarreta - Egoitz Unamuno\n- Gero e, irin pixkat jiratzeko be garixakin hamen ez euan inguruan errotarik. Errotia baeuan baiña zerrauta: legiak eren halaxe-ta, ez dakit zer.\nOsintxura juan bihar izaten zan iriña ekartera. Eta juaten zan, ba, Osuma azpittik, Agarre-beisteittik, Gantxeitxoko goittik zihar astuak hartu, ta Osintxura.\nJuan giñan hamar t´erdietan Juli ta bixok etxera eta amak eitten deusku eze: "Ai, ez jaukanau iriñik be ezer eitteko. Talo batzuk eitteko iriñik be ez jakanau ta… Horretxek gari-zorro bixok ihota bageunkanaz sikiera" esan euskun amak. Ta Juli ta bixok: "Geu juango gara. Bigar ordu bixetan zelan juan bihar dogun biharrera, ba... bihar goizian lo eitteko geu juango gara".\n- Ze, gabian juan ziñan?\n- Gabian, gabian. Bagoiaz Agarre-beisteittik harutz eta han baso baten, holan, argi txiki bat. Ene, ba! Linternia edo... "Zein ete da? Zein ete da?". Baiña juan ein bihar, haraiño juan ezkero astuokin, juan ein bihar...\n- Buelta ezin ein berriro...\n- Ezin buelta ein. Juan giñan, allegau giñan eta... ipurtargixa. Mamorro txiki batek ipurdixan argixa eukitzen dau... Ipurtargixa! Haura ikusi giñuanian pozik, "Ene, ipurtargixa!"\nGero, bi asto eren, asto gaztetxo bat eta zaharra zelai baten eta Julik eitten dosta eze: "Nati, honetxek astuok gaiñian jarteko hartu ein bihar jittunau guk". "Bueno, ni zaharran gaiñian e?" esan notsan. Juli gaztian gaiñian. Juaten jakon gaztia...\n- Saltoka...! Ni zaharran gaiñian... Aspertu giñanian laga genduzen nunbaitten astuok eta... hala! Ene! Zenbat holako ibili, zenbat holako ibili eindakuak gara gu. Baiña irin pixkat jiratzeko be holaxe ibili bihar zan, holaxe ibilli bihar zan. Holaxe ba.\n- Ta orduan zuk, amama, zuk asto zaharra, ez?\n- Nik asto zaharra. Lehenengotik esan notsan, e? "Nik zaharra hartuko jonat, hik hartin txikixa".\n- Ta bestia konforme?\n- Juli bai, juan ein bihar...\nHiletatako ohiturak eta anekdotak\nHizkuntzak bere kabuz ikasitakoa eta laneko baldintzak\nAltsasun berandu egin zitzaionekoa\nOrduko diziplina zorrotza: zinearekin lotutako gertakizuna\nEstraperloko olioa, dendetan salgai


Euskadiko launakako sokatira txapelketan garaile suertatu dira Beti Gazteko neska-mutilak - Bortziriak - Erran.eus\nTtipi-Ttapa 2018-11-19 10:49\nBeti Gazteko laukoa txapeldun Artziniegan, Berriozar eta Gaztedirekin podiumean.\nNafarroakoan ere tiraldi guztiak irabazi zituzten larunbatean Elizondon\nAsteburu bikaina izan da Lesakako Beti Gazteko sokatira taldearentzat. Igandean, Artziniegan (Araba), 4x4 sokatira txapelketa irabazi zuen talde mistoak 280 kiloko kategorian. Bezperan, tiraldi guztiak irabazi zituzten Nafarroako zortzinakako txapelketa mistoan eta gizonezkoen 600 kilokoan.\nArtziniegan tiraldi guztiak irabazi zituen Beti Gazteko laukoak (Aitziber Goienetxe, Joxe Angel Mitxelena, Udane Loidi oiartzuarra eta Gerardo Telletxea) txapela janzteko. Berriozar izan zen bigarren, Gaztedi hirugarren, Ibarra laugarren, Bizindar bosgarren eta Antsoain seigarren.\nElizondon, Nafarroako txapelketa mistoaren lehen jardunaldia (550 kilotan) eta gizonezkoen 600 kiloko lehen jardunaldia jokatu zituzten larunbatean eta bietan nagusi izan ziren Beti Gaztekoak, tiraldi guztiak irabazita. Beraz, azaroaren 24an, larunbatean 17:00etan Lesakan jokatuko den bigarren eta hondar jardunaldian, etxean txapela janzteko urrats handia eman dute lesakarrek.


Dantza Garaikidearen Zirkuituaren VIII. edizioa | Nontzeberri\nHasiera/ESZENA/Dantza Garaikidearen Zirkuituaren VIII. edizioa\nEusko Jaurlaritzako Kultura Sailak sustatutako Dantza Bultzatuz programaren eskutik eta Antzoki Publikoen Sareak koordinaturik, Dantza Garaikidearen Zirkuituak zortzigarren edizioa beteko du aurten. Gaur goizean, Mikel Toral, Eusko Jaurlaritzako Kultura Sustatzeko zuzendariak; Iñaki Larrañaga, Elorrioko antzokiko programatzaileak eta Sareako ordezkariak eta Olatz de Andrés Koreografoak, zirkuituaren nondik norakoak eman dituzte horretarako propio egin den prentsaurrekoan.\nUrte osoko programazioa da eta Euskal Herriko hainbat txoko bisitatuko ditu, obra sorta zabal eta heterogeneoa aurkeztuz. Hala, Dantza Garaikidearen Zirkuituak ez du hil batean ere atsedenik hartzen eta urtean osoan zehar jarriko dira martxan askotariko obrak, gure geografiako toki askotan, eta ez da abendura arte amaituko.\nHasieran antzoki gutxik hartu zuten parte ekimenean, baina gaur egun 21 herrik bat egiten dute proposamen artistiko honekin, haien artean, Arrigorriaga, Barakaldo Gernika, Gasteiz, Zornotza, Elorrio,Donostia, Andoain, Lasarte-Oria, Irun,…\n“Dantzaren inguruko ekimen honek hazkunde nabarmena bizi izan du eta gero eta gehiago dira dantza ikustera hurbiltzen direnak”, aipatu du Mikel Toralek. Izan ere, duela sei urte programatutako ikuskizunak dozena erdi ere ez ziren eta edizio honetarako ostera, 59 aurreikusi dira. Horrek agerian uzten du ekimenak lortutako arrakasta.\nEkimenaren helburuak honakoak dira, beste batzuen artean: euskal konpainiei beraien lanak erakusten laguntzea, sorkuntza sustatzea, herri txiki zein handietako antzokiek dantzaren inguruan ahalik eta ikusle gehien erakartzea, dantza garaikidearen korrontea garatzea, areto berrien partaidetza sustatzea eta aurrekoena egonkortzea, ikuskizunen katalogoa handitzea eta ekimenaren zabalkundea hobetzea, eta konpainia eta publikoaren arteko komunikazioa indartzea.\nAnakrusa, Argia taldea, Aukeran, Calamar teatro, Cobosmika, Elirale, Dantzaz, Eraiki, Ertza, Kresala, Kukai, M. Urdangarin-Traspasos, Nats Nus, Organik, eta beste talde batzuek hartuko dute parte Dantza Garaikidearen Zirkuituaren VIII. edizio honetan.\nGehiago jakin nahi baduzue hemen daukazu nora jo.\n“Harrapazank” programaren finala


Caja de Arquitectos taldearen Interneteko atarira eta atariko edukira sartzeak, legezko ohar honetan jasota diren baldintzak onartzea dakar. Hori dela eta, arretaz irakurtzea gomendatzen dizugu, webgune honetan eskaintzen diren zerbitzuak eta informazioa eskuratu edo erabili nahi edo behar badituzu.\nLegezko ohar honetan jaso diren baldintzak azken eguneratzearen datan jarri ziren indarrean, eta Caja de Arquitectos taldeak edozein unetan eta aurrez ohartarazi gabe aldatu ahal izango ditu. Hori gertatuz gero, baldintza berriak data horretan jarriko dira indarrean, eta erabiltzaile guztiek bete beharrekoak izango dira.\nErabiltzaileek hitz ematen dute webgune hau erabiliko dutela bertan adierazten diren baldintzak errespetatuz. Caja de Arquitectos taldeak eskubidea du egoki irizten dien legezko ekintzak hasteko, baldintza horiek ez betetzetik sorturiko edonolako erantzukizunak eskatze aldera.\nWebgune honen xedea da Caja de Arquitectos Taldeak eskaintzen dituen produktu eta zerbitzuei buruzko informazioa ematea, erakundea horrekin harremanetan jartzea eta erakunde hori hobeto ezagutzea, bai eta horren bezeroei bere Lineako Bankuak eskainitako zerbitzuetan sartzeko baimena ematea ere, Caja de Arquitectos Fundazioaren erabiltzaile eta bezeroei bere programetan sartzen uzteaz gain. Beste xedeetako bat da taldeko erakundeen ekintzen, jardueren eta ekimenen berri ematea, bai eta segurtasunari buruzko hainbat aholku ematea ere, erabiltzaileari baliagarri izango zaizkionak.\nJabetza intelektuala eta industria jabetza:\nCaja de Arquitectos taldea da atariaren domeinuaren eta eduki osoaren titularra. Eduki horretan sartuta daude atari horretako orrialdeak, informazioa eta elementuak: logotipoak, markak, izen komertzialak, grafikoak, testuak, dokumentuak, datu baseak, informatika programak eta jabetza intelektualeko edo industria jabetzako eskubideen babesa duten bestelako osagarriak (Caja de Arquitectos taldea izango da azken osagarri horien titularra edo legezko lizentziaduna).\nInterneteko atarian den edozein elementu edo informazio erreproduzitu, banatu, ustiatu, laga, publikoki jakinarazi edo beste edozein eratan eta edozein euskarri edo bitartekoren bidez erabili ahal izateko, beharrezko izango da Caja de Arquitectos taldeak berariazko baimena ematea, aurretik eta idatziz.\nBadago beste Webgune batzuetan, beti ere baimena eskatuta, Caja de Arquitectos Taldearen zenbait orritarako estekak barneratzea.Horretarako, orria irekitzen denean, nabigatzailearen beste leiho batean azaldu beharko du eta beste eduki batzuek dituzten markoetan ezingo da egon.\nCaja de Arquitectos taldea:\nGaur egun, adierazitako eraginetarako, honako enpresa hauek osatzen dute Caja de Arquitectos taldea:\nCaja de Arquitectos, kredituko kooperatiba baltzua (IFZ F08809808).\nArquigest S.A. Sociedad Gestora de Instituciones de Inversión Colectiva (IFZ A58073388).\nArquipensiones S.A. Entidad Gestora de Fondos de Pensiones (IFZ A58843301).\nArquiseguros Correduría de Seguros de la Caja de Arquitectos y de Asemas Mutua de Seguros a Prima Fija, S.A. (IFZ A59697573).\nCaja de Arquitectos Fundazioa (IFZ G59417279).\nCaja de Arquitectos taldeak gorde egingo ditu atari honetako orrietako formularioen bitartez jasotzen dituen datu pertsonalak. Datu Pertsonalak Babesteko Legean (15/1999 Lege Organikoa, 1999ko abenduaren 13koa) xedatutakoari jarraituz, datu horiek fitxategi egokietan gordeko dira: hau da, Caja de Arquitectos taldearen jabetzakoak diren eta Datuak Babesteko Espainiako Agentzian erregistratuta dauden fitxategietan. Halaber, datu horiek eskatutako zerbitzua emateko soilik tratatuko dira, eta beharrezko dira zerbitzua bete eta kudeatzeko, eta ez beste edozein xedetarako. Datuak, behar-beharrezko denean baizik ez zaizkie lagako hirugarrenei. Horretarako baimena ematen du erabiltzaileak, datuak trata eta laga daitezen, hala behar izanez gero.\nErabiltzaileak, edo datu pertsonalen jabeak, Datuak Babesteko Lege Organikoan jasotako eskubideak erabili ahalko ditu datu horiei buruz; bereziki, eskuratzeko, zuzentzeko, ezeztatzeko edo kontra egiteko eskubideak. Horretarako, idazki bat bidali beharko du Caja de Arquitectos taldeko enpresa bakoitzaren helbidera, erreferentzian «Datu Pertsonalak Babestea» jarriz; edo, bestela, mezu elektronikoa bidali <lopd@arquia.es> helbidera.\nCaja de Arquitectos taldeak ziurtatzen du datu pertsonalak era etikoan, zuzenean eta zorrotzean erabili eta tratatuko dituela, eta isilpean eta beharrezko konfidentzialtasunez gordeko dituela.\nGure bezeroen eta erabiltzaileen datu ahalik eta osoenak izateko helburuarekin, datuetan egindako aldaketa edo zuzenketak ahalik eta lasterren jakinarazteko eskatzen diegu. Arrazoi hori bera dela eta, erabiltzaileak formularioak bete behar dituenean, datu zehatzak, benetakoak, osatuak eta eguneratuak jarri behar ditu.\nErabiltzailearentzako erabilera baldintzak:\nAtari hau, honen orriak eta edukia baliatuko duen erabiltzaileak hitz ematen du horiek legez eta era egokian erabiliko dituela.\nZorrozki debekatuta dago legez kontrako edozein jarduera gauzatzea, edo edozein pertsona fisiko edo juridikoren nortasuna faltsutzen saiatzea, edo informazio sistemak oztopatu zein aldatzea.\nCaja de Arquitectos taldeak eskubidea du, aurrez jakinarazi beharrik gabe, egoki irizten dituen ekintza eta neurriak hartzeko, eta zerbitzutik kanpo uzteko aipatutako jardueraren bat egin edo halako jokabideren bat erakusten duen erabiltzailea.\nCaja de Arquitectos taldeak ez du inolako erantzukizunik bere gain hartzen Caja de Arquitectos taldearenak ez diren beste webgune edo web orri batzuetan Caja de Arquitectos taldetik egiten diren informazio, eduki, produktu edo zerbitzuei dagokionez.\nCaja de Arquitectos taldeak eskubidea du, egoki irizten dionean, atarirako edo hango edukirako sarbidea galarazteko edo mugatzeko, behin-behinekoz edo behin betiko. Era berean, eskubidea du webgune honetako informazioa edo edukia osorik edo haren zati bat aldatzeko edo isilean gordetzeko.\nCaja de Arquitectos taldearen webguneko atarian dagoen informazioa indarrean dago azkeneko eguneratze datatik. Webguneko atariko edukiak, bereziki publizitate eta informazio arloei dagozkienak, orientatzeko baizik ez dira. Ez dira eskaintza loteslea, berariaz kontrakorik adierazi ezean. Webgune honetako informazioa zabaltzen bada, Caja de Arquitectos fundazioaren edozein bulegotan izango da eskuragarri. Bulego horien zerrenda eta helbideak ere eskuratu ahalko dituzu atari horretan. Webgunean eta bulego sarean agertzen diren informazio edo edukiak berdinak ez badira, bulego sarean direnak izango dira baliozkoak.\nCaja de Arquitectos taldeak ez du inolako erantzukizunik bere gain hartzen honako hauen ondorioz sortutako erroreei dagokienez: nabigatzailea gaizki erabiltzeagatik, nabigatzaileak gaizki funtzionatzeagatik edo nabigatzailearen bertsio eguneratu gabeak erabiltzeagatik.\nHalaber, ez du bere gain hartuko Caja de Arquitectos taldearen kontroletik kanpoko inguruabar, ekintza edo beste edozein arrazoi dela eta (hala nola telefono matxurak, elektrizitate hornikuntzako mozketak, birusak, lineetako edo telekomunikazio sareetako gainkargak edo erroreak, eta abar) sortutako kalte, erreklamazio, oker, ezusteko, galera, gastu eta abarren erantzukizuna.\nCaja de Arquitectos taldeak ez du bere gain hartuko beste webgune batzuetan gure taldeari buruz azaltzen den informazioaren, edo webgune horietan izan daitezkeen atari honetarako esteken erantzukizuna, horretarako berariazko baimenik ez badute.\nCaja de Arquitectos taldeak ez du inolako erantzukizunik hartzen atari honetan hirugarrenei buruz argitaratutako edozein motatako edukiei, edo produktuei zein zerbitzuei buruzko informazioari edo baldintzei dagokienez.\nCaja de Arquitectos Taldeak ez du bere gain hartzen bestek Caja de Arquitectos Taldearen Webgunean horretarako dauden informazioaren, loturen, hiperesteken edo esteken erantzukizuna, eta bereziki, Lineako Bankuaren (Arquia Red) eta Caja de Arquitectos Fundazioaren programen (Proxima, Bekak eta abar) erabiltzaileek sartutako informazioaren zilegitasunarena eta erabiltzaileek beste erabiltzaileei beren buruaz emandako informazioaren zilegitasun ezarena.\nEra berean, Caja de Arquitectos Taldeak ez ditu bere gain hartzen erabiltzaileek euren erabileran sartutako birusen edo bestelako elementu kaltegarrien ondoriozko kalte eta galeren erantzukizuna, atariak eskainitako zerbitzuena, eta bereziki, Lineako Bankuaren (Arquia Red) eta Caja de Arquitectos Fundazioaren programenena (Proxima, Bekak eta abar).\nCaja de Arquitectos. Kredituko S. Koop. - IFZ F08809808 - Erreg.Espainiako Bankuan: 3183. zk. Bartzelonako Merkataritza Erregistroa, 20161. tomoa, 1. folioa, B-2363. orria.\nInterneteko ataria, <www.arquia.es>:\n"arquia.es" domeinua Caja de Arquitectos Kredituko S. Koop.-ren jabegoa da eta Bartzelonako Merkataritza Erregistroan dago erregistratua.\n"Arquia" marka erregistratua da eta Caja de Arquitectos da haren titularra.Kredituko S. Koop. (M 2439485 espedientea eta Niza 36 sailkapena –Aseguruak, finantza negozioak; moneta negozioak; higiezinen negozioak–)


Udalak 115 jarduera proposatu ditu Eguberriez gozatzeko Iruñeko kale eta espazio publikoetan adin guztietarako kultura, musika eta artearekin | Ayuntamiento de Pamplona\nUdalak 115 jarduera proposatu ditu Eguberriez gozatzeko Iruñeko kale eta espazio publikoetan adin guztietarako kultura, musika eta artearekin\nLUdal-programazioak ‘Islak’ estreinatuko du Karlos III.aren etorbidean, Suakai kolektiboak ekoiztutako soinudun murgiltze-esperientzia interaktiboa\n2021ko Abendua 16a\nIruñeko Udalak 115 jarduerako programa bat prestatu du Eguberriez gozatzeko Iruñeko kale eta espazio publikoetan adin guztietarako kultura, musika eta artearekin. Musika askotariko agertokietan, argi-performanceak, sormen-lantegiak eta instalazio interaktiboak, besteak beste, data horietan ohikoak diren adierazpen eta jarduera tradizionalak ikuspegi garaikide batekin uztartzen saiatuko dira.\nAurten, lehenengoz, 'Islak' proposamen esperimentala eszenaratuko da Karlos III.aren etorbidean, Suakai kolektiboaren eskutik. Murgiltze-esperientzia horrez gain beste hainbat proposamen izanen dira, hala nola, ‘Bestelako Argiak’ programaren seigarren edizioa Ziudadelan, gehienez ere 10 sortzailek parte hartuko duten haur eta familiendako arte-lantegiak eta Eguberrietako musika-eskaintza, 10 kontzertuko zikloarekin elizetan, bi ikuskizunekin Baluarten eta Gayarre antzokian eta gabon-kanta tradizionalekin eta koru-musikarekin kaleetan barna. Proposamen horiei Civivox sareak txikienendako eginen dituenak batuko zaizkie, musika ardatz duten ikuskizun eta lantegiekin, bai eta hiriko liburutegi publikoen sareak haurrendako eginen dituen jardueren eskaintza ere.\nGaur goizean aurkeztu dute programa María García-Barberena Kultura eta Berdintasuneko zinegotzi ordezkariak eta Ivan Carmona Suakai taldeko zuzendari artistiko eta ‘Islak’ instalazioaren arduradunak. Udal-programa gaur arratsaldean abiatuko da, 20:00etan, Baluarte Batzar Jauregi eta Auditorioko areto nagusian, ‘Denboraren ikuspegia’ izeneko Iruñeko Sinfoniettaren kontzertu batekin, zeinak omenaldia egin nahi baitio talde horren 30 urteko ibilbideari.\n‘Islak’ soinu-esperientzia interaktibo bat da, Suakai kolektibo artistikoak sortua 2020an Talentu Artistikoaren Sustapenaren saria jaso ondoren. Proposamena Karlos III.aren etorbidean, Entzierroaren monumentuaren ondoan instalatutako karpa batean eginen da, abenduaren 27tik (astelehena) urtarrilaren 9ra (igandea) bitarte, goiz eta arratsaldez. Jarduera doakoa da baina sartzeko internetetik erreserba egin behar da www.pamplonaescultura.es edo www.suakai.com webguneen bidez.\nMurgiltze-esperientzia horrek askotariko estiloetako artista eta taldeak uztartzen ditu: musika klasikoa, rocka, jazza, tradizionala. Ikusleak, talde mugatuetan, 350 musikari baino gehiago zuzentzeko Edukiera mugatuko emanaldiak eginen dira 30 minuturo egunero, goizez eta arratsaldez, urtarrilaren 1ean eta 6an salbu, zeinetan 17:00etatik 21:00etara eginen diren, eta urtarrilaren 5ean, proposamena goizez eginen da (10:00etatik 15:00etara).\n‘Bestelako argiak’ programaren VI. edizioa\n‘Bestelako argiak’ programak berriz ere bideo-proiekzioak eskainiko ditu Ziudadelako barrutian, abenduaren 17tik (ostirala) urtarrilaren 9ra bitarte. Esparru horretan Zinética Jaialdiko lau film labur egonen dira ikusgai, jatorri desberdinetakoak: Erresuma Batua, Espainia, Brasil eta Errusia. Diziplina anitzeko jaialdi horrek, dantzaren, ikus-entzunezko hizkuntzaren, gorputzaren eta teknologiaren arteko harremanak aztertzen ditu, hainbat esperientzia artistikori bide emanez. Labearen kanpoaldea, Armada etorbideari paraleloan dagoen mihisea, poterna bat eta Lidia Biurrun aretoaren (ezkontza zibilen aretoa) ingurua izanen dira begiztan bata bestearen atzetik emanen diren proiekzioen agertokiak.\nOhikoa den bezala, Ziudadelan ere ikusgai egonen dira ‘Koppo’, argia eta kolorea oinarri duten instalazio interaktiboak, Fermín Izkok eginak, eta gotorlekuetara sartzeko tuneletan jarriko direnak. Era berean, Fernando Molina arkitekto eta artistak bigarren urtez argi-instalazio bat sortu du barrutiko belardietan. Proposamena ‘Dentro’ da, arkitektura iragankorra eta Land Arta uztartzen dituena, eta 17:30etik 20:30era bitarte ikusgai egonen dena.\nSormen garaikideko lantegiak familiendako\nZiudadelan, Arte Garaikidearen dinamizazio gune gisa, Eguberrietan familiei eta 5 eta 11 urte bitarteko haurrei ere gune bat bideratuko zaie, artistekin eginen diren sormen-lantegien sorta baten bidez, Chincheta Brunak diseinatu dituenak ‘Imprevisible’ izenburupean. Jarduera parte-hartzaile horiek Arma Aretoko beheko solairuan eginen dira abenduaren 27tik 30era bitarte. Jardueretan hainbat artista eta sortzailek parte hartuko dute, hala nola, Carmen Salgado Amado, Patricia Ejea, Alicia Otaegui, Teresa Sabaté, Blanca Razquin, Alberto Odériz, Virginia Santos, Marijose Recalde eta Blas Campos.\n5 eta 11 urte bitarteko haurrei zuzendutako lantegiak abenduaren 27an, 28an, 29an eta 30ean eginen dira, 11:30etik 13:00etara (3 euro pertsona bakoitzeko, aldez aurretik izena emanda). Familiendako jarduerak, bost urtetik gorakoendako, heldu batek lagunduta, data berdinetan eginen dira, baina 17:30etik 19:30era. Azken horietarako sarrerek prezio ezberdinak izanen dituzte izena ematen duten familiako kide kopuruaren arabera (www.pamplonaescultura.es webgunea kontsultatu).\nLantegien bi modalitateetarako izen-emateak 010 Herritarrendako Arreta Telefonoaren bitartez edo 948420100 zenbakian egin daitezke.\nCivivoxak eta liburutegiak, txikiengan pentsatzen\nCivivox sareak, halaber, haurrengan pentsatu du, ikuskizun, kanpaldi, lantegi eta zinema emanaldiak eskainiz, zeinek Eguberriotan ardatz bat izanen baitute: musika. Programatuta daude musika-lantegiak Beatriz Pomés eta Belén Otxotorenaren eskutik (Kondestable, Zabalguneko eta Milagrosako Civivoxak, abenduak 27, 28 eta 29, 10:00etatik 12:30era bitarte); lego piezen bidez konpositore handien irudiei helduko dieten lantegiak bost Civivox zentrotan, DISCOVERBRICKS-en eskutik, eta sormen-saioak Marta Azagrarekin Mendillorriko Civivoxean eta Juslarrocha Civivoxean.\nMendillorri, Kondestable, Iturrama eta Sanduzelaiko Civivoxetan lau ikuskizun puntual eginen dira: dantza garaikidea Larumbe Danza taldearekin (abenduak 27); Beethovenen ‘Fidelio’ operan oinarritutako ipuin-kontalaria, musikaz lagundurik, Pasadas las 4 konpainiaren eskutik (abenduak 30); antzerki musikala Schuberten musikarekin, La Maquina teatroren eskutik (urtarrilak 2) eta clown-a Lapso Produccionesen zuzeneko musikarekin (urtarrilak 4). Mendillorrin, Kondestablen, Iturraman eta Sanduzelain eginen dira, hurrenez hurren, denak 18:30ean, eta prezioa 3 euro da eserlekuko. Jardueretan parte hartzeko aldez aurretik izena eman behar da www.pamplonaescultura.es webgunearen bitartez, 010 telefonoan eta aurrez aurre zentro bakoitzean.\nUrtarrilaren 4ra bitarte Txantreako, San Frantziskoko eta Etxabakoitzeko liburutegi publikoek 5 eta 13 urte bitarteko haur eta nerabeendako eskaintza indartuko dute, askotariko edukietako 10 lantegi eskainita, doan, oporretako egunetako goizetan. Jarduerak egonen dira gaztelaniaz eta euskaraz, abenduaren 27tik urtarrilaren 4ra bitarte. Liburutegi sarean, halaber, aurreikusita daude ipuin-kontalarien saioak, ikuskizunak, haurrendako antzerkia, zinema eta erakusketak urtarrilaren 9ra bitarte.\nMusika sabai garaien azpian\nEguberrietako udal-programazioan ohikoa den bezala, aurten ere koru-emanaldiak eginen dira Iruñeko kaleetan barna, eta kontzertuak, hala elizetan nola beste hainbat agertokitan. Gaur arratsaldean, Baluarten, Sinfonietta Akademikoak bere hogeita hamar urteko ibilbidearen omenez urteurren-kontzertu bat emanen du 20:00etan, eta La Pamplonesak, igandean, abenduak 19, 12:00etan, musika eta dantza ikuskizun bat eskainiko du maila handiko dantzariez lagunduta –Carmen Larraz, Martxell Rodríguez, Jon López eta Martín Los Arcos– Gayarre antzokian.\nIruñeko elizetan, San Lorentzon hasita, abenduaren 18an, larunbatarekin, eta beste zazpi tenplutan barna abenduaren 30era bitarte, jaiegun horietan beren programa propioak mantentzen dituzten musika-talde profesionalen emanaldiak ikusteko aukera izanen da. Hiriko tenpluetan eginen diren 10 kontzertuetarako sarrerak libreak izanen dira leku guztiak bete arte, aldez aurretik gonbidapena hartuta eliza bakoitzeko atarian (gehienez ere bi gonbidapen, pertsona bakoitzeko), kontzertua hasi baino ordubete lehenagotik.\nTaldeak, laukoteak, koruak eta orkestra bat eta gospel-koru bat izanen dira protagonista egunero 20:00etan eginen diren emanaldietan, abenduak 24, 25 eta 29 salbu. Beste ordutegi batean eginen den kontzertu bakarra abenduaren 28an, asteartearekin, izanen da, San Ignazio elizan, eta 19;30ean hasiko da.\nEguberrietako girotze-musika Iruñeko kaleetan\nOhikoa denez, kaleak ere musikaren gune izanen dira, izan ere, gabon-kantak eta beste hainbat konposizio entzunen dira arratsaldeetan Iruñeko erdiguneko hainbat tokitan eta Irunlarrea eta Martín Azpilcueta kaleetan (abenduak 23), López pilotalekuan eta Mendillorribeitin (abenduak 27) eta Txantrean (abenduak 30).\nAbenduaren 18tik hasita, larunbatarekin, abenduaren 30era bitarte, 18:00etatik aurrera, bederatzi abesbatzaren eta ensembleren gaualdiak izanen dira, eta horietako batzuk Udaleko talde artistiko ez-profesionalen katalogokoak dira. Emanaldien artean, Joaquín Maya Udalaren musika-eskolako ikasleekin saio bat eginen da (abenduak 2), eta beste bat Iruñeko Orfeoiarekin (abenduak 27).\nEmanaldien ibilbideei, datei eta ordutegiei buruzko xehetasun guztiak www.pamplonaescultura.es eta www.pamplona.es udal-webguneetan kontsulta daitezke, eta Iruñeko Udalak editatutako liburuxketan, hala eguberrietako programazioari buruzkoetan, nola zehazki ‘Bestelako Argiak’ programari buruzkoetan.\nSanfermin hauetan Erregina asiarrak jantzia estreinatuko du, eta berak eta bere ezkontideak XIX. mendeko buru-apaingarrien itxura berreskuratuko dute, ikerketari esker\n‘Ongi etorri munduko festarik onenetara’; hori da Iruñeko Udalak festetan hiria bisitatzen dutenei helaraziko dien mezua\nIruñeko Udalak “egunkari” bat argitaratu du entzierroari buruzko informazioarekin, haren arau eta bitxikeriekin, eta zuriz korrika egiteko tradizioari buruz


Urko Ansa 2012-1-12\nKafe Antzokia The Answer\nThe Answer, sekulako arrakasta Bilbon.\nOsteguna da, rockzaleak gara eta Bilbon gaude: Horrek zer esan nahi du? Osteguna denez, Kafe Antzokiak ia ziur kontzertu handi bat eskainiko digula! Baina gaurkoa “kontzertu handi bat” baino askoz gehiago izango da gutako askorentzat: The Answer, rock and rollaren salbatzaile izatera deitua dagoen taldea, azkenik areto batean ikusteko aukera izango dugulako. Jaun andreok, irlandatik zuzenean Euskal Herrira: The Answer!\nBatzuetan zaila egiten da bizitu diren esperientziak hitzekin azaltzea, baina nire eginkizuna hitzak bata bestearen atzetik elkartzea denez, bat aipatuko dut: zoriontasuna. Zoriontasuna aretoa bete genuen ikuslego anitzaren begietan. Jaia, momentu batzuetan euforia eta dantza asko, betiko rock and roll zaharra, aintzindarien estilora jotzen duen talde bikain baten eskutik.\nOn and on benetan aukera ona izan zen showa hasteko: gogorra eta martxosoa benetan. Baina beste edozeinekin hasita ere eragina berdina izango litzateke: bapateko erreakzio gogotsuak eta irribarrea mundu guztiaren ahotan. Under the sky, taldearen hasieretako hit itzela, Vida (I want you) adrenalinikoa...\n...edota Trouble ederraren ondoren, kontzertuaren erdian jo zuten Nowhere freeway baladak lasaitasun pixka bat ekarri zuen. 70.hamarkadako hard rockaren balada borobil eta hilezkor haien estilora, zaila egiten zaigu ez emozionatzea. Eta orain, eta amaieraraino, tregoarik gabeko rock gogorra, Cormac Neeson frontman-aren erakustaldi gero eta ebidenteagoa, bere ile luze oria momentuoro gelditu barik (askotan aurpegia ere ez zitzaion ikusten) eta dantza eta mugikortasun izugarriarekin, nota bakoitza, erritmo aldaketa bakoitza barren barrenean sentitzen duela argi dago: ezinezkoa da guzti hori biotzetik ez irtetea. Horri gitarrajole ia estralurtar bat gehitu ezkero (Paul Mahon), baxu jole maisu baten estiloa (Micky Waters! soloak ere egin zituen, ikusgarria!) eta bateriari egundokoak eman eta kolpe bakoitzean bizia uzten duen James Heatley, hard rock laukote garaitezin baten aurrean kokatzen gara.\nNioen moduan, amaiera benetan bortitza izan zen: Mundu guziak kantatutako Preachin’ eta Tornado potenteak, tartean abeslaria gure artean ibili zelarik abesten eta jendeari eskua ematen, eta Too far gone eta One more revival berria, Black Crowes batzuen antzerako estiloan, guztiz borobila den abestia: etorkizunean, urte asko pasata ere, set-listean egongo dela apustu egingo nuke. Honexekin erretiratu ziren, mundu guztia festarako gogoz utziaz, eta bisetan (bi bakarrik!) Evil man eta Waste your tears gau ahaztezin baten amaiera perfektua izan ziren.\nMundu mailan beren lekua ondo irabazia daukan laukote honen aktuazioa luzaroan gogoratuko dute Bilboko Kafe Antzokian izandako rockero guziek. Irlandako lau gazte baina esperimentatu hauek eszenatokian beraien eztanda sonikoa eskaini zigutenekoa, eta ingelesez eta euskaraz (gazteleraz hitzik ez, oh yeah!) gugana zuzendu ziren lau zaldunen egun hartakoa. Nork eskatu ote dezake gehiago?


Netflixek iruzkin guztiak kendu ditu bere webgunetik, eta #datsegit botoia bakarrik utzi du Sustatu.eus - Teknofiloen albistegia\nNetflixek iruzkin guztiak kendu ditu bere webgunetik, eta #datsegit botoia bakarrik utzi du\n2018-08-01 : 11:42\nGaurtik aurrera ezingo da iruzkin berririk utzi Netflixeko filmetan eta, abuztuaren 15etik aurrera, iruzkin guztiak ezabatuko ditu Netflixek. APPean iaz kendu zituen iruzkinak Netflixek; oraingoan, webgunetik ere kenduko ditu. Horren ordez, #datsegit ikurra klikatzeko aukera bakarrik izango du erabiltzaileak.\nIaz hasitako bidearen jarraipena besterik ez da orain iragarri duten hau. 2017an izarrak eta iruzkinak kendu zituen aplikaziotik (pelikula bat ikustean baloratzeko aukera ematen zuena), baina webgunera sartuz gero oraindik utzi zitezkeen iruzkinak (eta beste batzuenak ikusi). Hemendik aurrera, iruzkin guzti horiek desagertu egingo dira eta datsegit botoia bakarrik agertuko da, APPean bezala baita webgunean ere.\nAtzo desagertu zen iruzkinak gehitzeko aukera, baina zaharrak ikusteko aukera izango da; abuztuaren erdi aldean orain arteko iruzkin guztiak ezkutatu egingo dituzte.\nNetflixek 125 milioi harpidedun ditu munduan barrena. Euren erronketako bat erabiltzaileen interakzioa bilatzea da, eta horretarako egokiago ikusten dute "atsegin dut" botoia (Facebookek edo Instagramek duten bezala), orain arteko izar eta iruzkin sistema baino.


Zornotzan euskal kulturaren udabarria izan zen dantza taldea — dantzan.eus\nHemen zaude: Hasiera › Hemeroteka › Zornotzan euskal kulturaren udabarria izan zen dantza taldea\nUdabarri dantza taldeak Karmen jaiei hasiera emango dien pregoia irakurri eta txupinazoa jaurtiko du barikuan. Gaur egun dantzetara mugatzen dira batez ere, baina sorreran eta ondorengo urte askotan, Zornotzan euskal kultura sustatzen, tradizioak berresku\nFrankismoaren neguan sortu zuten dantza taldea, 1966an. Hala ere, urte haietan, neguko elur geruzaren azpitik euskal kultura berpizten ziharduten mugimenduak ernatzen zebiltzan Euskal Herrian. Neguaren osteko udaberria iragartzen zuten ahalegin haiek. Horregatik deitu zioten Udabarri Zornotzako dantza taldeari.\nEz baitzen dantzarako bakarrik sortu: “Aurretik beste dantza talde bat ere egona zen, eta ‘Zergatik ez berreskuratu?’ pentsatu genuen. Baina hori, zelanbait esanda, aitzakia bat zen. Euskal kulturaren eta ohituren alde lan egiteko sortu genuen”, gogoratu du Jose Mari Agirre (1948, Zornotza) taldeko sortzaileetako batek eta gaur egungo presidenteak.\n‘Dantza munduan murgilduta eman zituen lehenengo pausoak, baina zein kultur ekintza izan ote da Udabarrik ikutu ez duena? Seguruenik bat ere ez’, jasotzen du 25.urteurrenaren harira dantza taldearen ordura arteko historia jasotzeko argitaratu zuten liburuak: “Azokak, mendi irteerak, kantaldiak, konferentziak… denetarik egin izan dugu”, dio Agirrek.\nLehen urteetan Karmeldarrek eta Larreako nagusi Aita Santi Onaindiak lagunduta, Karmeldarren komentuan eta gaur egun Etxe Gorria deritzon etxean aurkitu zuten entseguetarako lokala.\nHasieratik, eta urte luzez, zornotzarren artean erantzun eta atxikimendu handia jaso zuen dantza taldeak: “Ia-ia herri osoa pasatu da hemendik. 25. urteurrenean 400 edo 500 bat lagun batuko ginen”.\nUdaberriaren osteko udari bide emateko lan egin zuten. Batek baino gehiagok oraindik gogoan izango dute 60ko hamarkada amaieran antolatutako jaialdia. Euskal kantungintza berria sortu berria zen, eta baita Ez Dok Amairu taldea ere, eta inguruetako lehenengo jaialdia Zornotzan egin zuten Lourdes Iriondo, Benito Lertxundi eta enparauekin: “Jende asko batu zen. Herrikoa zein kanpokoa. Itzela izan zen”.\nEuskalgintzan ere jardun zuten. Zornotzako herrian lehenengo euskarazko klaseak Udabarri taldearen inguruan eman ziren Aita Santiren eskutik: “Euskara klase libreak izan ziren, gura zuten denek parte hartzekoak. Orduan ez baitzegoen horretarako aukerarik”.\nGuardia Zibilen koartela herrian, tentuz ibili beharra izan zuten sarritan; 1968ko Euskal Jaian esaterako. Guardia Zibilak abisu eman zien Ikurrinaren alboan Espainiako bandera ere jartzeko. Ikurrina bakarrik jarri zuten, baina ez beraiek, Ipar Euskal Herritik etorritako dantza talde batek baino. Horrela, Guardia Zibila ekitaldira bertara kargu hartzera etorri zitzaienean, bazuten aitzakia: “Haiek jarri dute, eta ikurrina erabiltzeko autorizazioa izango dutenez… guk ezin dugu ezer egin”, esan zien Agirrek. Hala ere, hurrengo egunean koartelera deklaratzera joan behar izan zuen.\nAntzinako eta galtzorian zeuden hainbat ohitura berreskuratzen ere lan sakona egin du Udabarrik; Agate Deunaren koplak abestea, esaterako: “Gaur egun, ikastetxeetatik-eta, esaterako, ikasle asko irteten dira koplak abestera, baina orduan ia galduta zegoen ohitura zen herrian”.\nEta, zelan ez, dantzan eta dantzan aritu dira, baita Europan ere: Dax-en (Frantzia), Eskozian eta Herbehereetan egon izan dira. Nazioarteko dantza taldeak ere ekarri izan dituzte Zornotzara.\nGaur egun, nagusi eta gazte, 80 bat kidek osatzen dute Udabarri: “Apur bat eskas gabiltza”, onartu du Agirrek. Erreleboa falta zaie, batez ere gaztetxoak. Udazkena udaberri berri baten zain. Belaunaldiz belaunaldi eman beharreko dantzarako transmisioa berpiztean egon daiteke aupada berri baterako gakoa.\nEdozelan ere, 50. urteurrena jaialdi bategaz herritarekin ospatzeko asmoa dute. Hori lantzen dabil beren beregi dantza taldeko batzorde bat. 2016/17 ikasturtean izango da, seguruenik abenduan.\nInguruetako lehenengo Euskal Kanta Jaialdian jendetza batu zen.\nLehen urteak; Udabarriko dantzari gazteak Euskal Jaia ospatzen.\n25. urteurrenaren harira antolatutako jaiko irudia, 1991n.


Argitalpenak: BILDUMAK | Ikastolen Elkartea\nHelduen munduak The Godfather (Aitajauna) duen moduan du haurren munduak Haur Besoetakoa, litxarrerien eta bideo-jokoen merkatu klandestinoaren nagusia. Irakurleak begien aurrean duen munduan legez, handinahikeria, boterea eta ustelkeria nahasten dira haurren mundu honetan ere, non helduak ez diren ugalketarako eta zerbitzurako izaki huts besterik.\nErrerentzia zinematografiko eta literarioz beteriko haurren unibertso honetatik, Haur Besoetakoak eta bere antagonista Lo-Li-Tak, errefusatu ezinezko eskaintza egingo dizute.\nGidoia: Unai Iturriaga\nIrudiak: Alex Sanvi\nSoldatapeko bi hiltzaile enkargu bat burutzear dira AEBetako New Orleans sargori eta umelean. Metamorfosi batek, baina, ezusteko gertaeren kateaketa bat ekarriko du. Giza Otsoa bezalako mito klasikoak literatura beltzarekin edo Quentin Tarantinoren zinemarekin elkartzen diren bidegurutzean kokatzen da Zebra efektua. Baina hori baino askoz gehiago ere bada: esklabotzarekin lotutako hari korapilatsu bezain sotilak –gaurdaino iristen direnak– agerian uzten dituen istorio biribila. Jar zaitez protagonisten larruan: nola jokatuko zenuke zuk ustekabean zeure azalaren kolorea aldatuko balitz?\nGadu zaharra isolatuta bizi da urrutiko asteroide batean bere robota lagun bakarra duela. Ez du jendea maite. baina, halako batean, robot zintzoak tresna bitxi bat aurkituko du biltegi narras batean: ANUBIS 3.0, gizakien arimak pisatzeko tresna. Gaduk dirutza jasotzen zuen arimak pisatze truke. Negozio oparoa zen, oparoa eta ustela. Arima-ziurtagiriak modan jarri zirenean, agiri faltsuak saltzeari ekin zion. Zenbat eta gehiago ordaindu, hainbat eta arima handiago. Baina oraindik gordetzen ditu arima pisatzera joan zitzaizkion pertsonen datuak, eta makinaren neurketan eman zituzten egiazko emaitzak. Gaduk, arimarik gabeko ergel haien istorioak kontatu dizkio robotari.\nEz omen da aspertuko.\nEuskadi Literatura Sariak 2012 - "Euskarazko haur eta gazte literatura" ataleko irabazlea\nSigrid Frisch tenienteak komikiak maite ditu. Polizia-etxeko bulegoan irakurtzen ditu, ezer egitekorik ez dagoenean. Baina gutxitan izaten du irakurketa lasai amaitzeko aukerarik. Bigarren Mundu Gerra Alemaniak nola irabazi zuen kontatzen duen komiki klasikoa irakurtzen ari dela jaso du abisua: haur batzuek hildako bat topatu dute ubide handian. Lekura heldu orduko kasuarekin arazoak izango dituztela ohartu da. Gorpuaren alboan, poliziaz gain, SSko Oberstandartenführer bat eta bere soldaduak zokomiran ari dira. Zer ari ote dira han? Ito bat besterik ez da.\nGorpuak ez du identifikaziorik, eta, eskuan, gogor helduta, paper zati bat du. Eta are harrigarriagoa: sabelean zilborra du! Erabat ezinezkoa 2052ko Germanian, Garaipenaren CVII. urtean.\nEz, ez da kasu erraza izango.\nAZKEN GARAIPENA eta IBBY zerrenda\nHaur eta Gazte libururako Espainiako Erakundeak, OEPLI, Azken Garaipena aukeratu du, beste zortzi obrekin batera, IBBYren Ohorezko Zerrenda osatzeko. IBBY gazte literatura sustatzeko nazioarteko erakundea da eta 76 estatu-sail ezberdinek osatzen dute. IBBY zerrenda, bi urtean behin egiten da eta bertan aukeratutako liburuek sustapen berezia izaten dute. Hasteko, erakutsiko dira Boloniako Liburu Azokan eta 2014an Mexiko Hirian egingo den IBBYko 34. Kongresuan. Informazio gehiago: OEPLI, IBBY\nEspazio-ontzia hondatu al zaizu? Zaude lasai, TeleATOIk, zure laguntza zerbitzuak, azkar eta egoki erantzuten du unibertso ezaguneko bazter urrutienean ere. TeleATOI XXII. mendeko zerbitzu moderno eta eraginkorra da. Arazoren bat izanez gero, dei iezaiezu inongo dudarik gabe. Baina laguntzaren zain zure espazio-ontziko kabinan zaudela, datorren atoiontziaren izena Dionisia 2 dela ikusten baduzu, otoitz egin fededun bazara, edota ihes egin aukera baduzu. Edozer gauza hobe izango duzu unibertsoko tripulazio moldakaitzenarekin topo egitea baino!\nSoto ilun batean esnatu da Travis. Harrapatuta dago, bakarrik, ezin ihes egin. Travisek ez daki nola heldu den soto horretara. Ez da ezertaz gogoratzen. Arrastorik ere ez. Bere izena Travis ote den ere, ezin ziur egon. Soto ilunean, edonori sosegua kentzeko moduko animalia disekatuen konpainia besterik ez du. Piztia otzan horien laguntzaz, bere iragana berreraikitzen saiatuko da.\nIRATIren abentura berria: Saiak\nIrati erbesteratu egin dute zazpi urterako, Jainkoek zigortuta. Sorlekutik urrun, amodioa galduta, badoa basotik gizakien munduan barrena norabiderik eta itxaropenik gabe, bi munduen atean, bere buruarentzat lekurik aurkitu ezinik... Putreak kontent dira, sarraski gosea nonahi asetzen., Laster ezagutuko du gizakien ankerkeria noraino iritsi daitekeen. Hemen da Kaskazuri!


Gazteak izan dira Mutrikuko Malen bezperako protagonista nagusiak - Lea-Artibai eta Mutrikuko Hitza : Lea-Artibai eta Mutrikuko Hitza\nGazteak izan dira Mutrikuko Malen bezperako protagonista nagusiak\nMalenetako festa giroa aurreko egunetan berotzen hasi badira ere, gaur [uztailak 21] murgildu dira ofizialki jaietan mutrikuarrak. Gaur, hain zuzen ere, Malen bezpera edo Gazte Eguna ospatu dute goi-goitik.\nHerri bazkarian parte hartu duten hainbat gazte, Beheko Plazan\nEguerdi paretik hasita, herriko gazteak euren eguna ospatzen ibili dira, Ahal danian, dana ematen da, eta ezin danian, ahal dena lelodun kamiseta berdeak soinean. Gaztetxe aurrean topaketa egin dute elektrotxarangak lagunduta, eta handik Beheko Plazara abiatu dira jaiarekin bat egin dute lehen gazteek.\nEguerdiko lehen orduetan gazte askorik batu ez bada ere, bazkalaurretik egin duten poteoan gero eta gazte gehiago batzen joan da, Beheko Plazan eta inguruetan batutako marea berdea handituz. Merkatu Plazan bazkaltzera abiatu aurretik, eta urteroko ohiturei jarraituz, dozenaka kuadrillek argazki erraldoia atera dute txosnagunean. 250 lagun inguru batu dira paella janean.\nPortuan, ostera, bestelako proposamenerakin gozatzeko aukera ere egon da. Itsasoko zaborraren arazoari buruzko kontzientzia areagotzea eta herritarrak prebentzioan inplikatzea helburu duen Mater ontzi museoa portuan lotuta egon da azken egunotan, eta ikusmin handia eragin du herritarren artean. Nahi izan dutenek doako bisita gidatuak egiteko aukera eduki dute ordu erditik behin. Alboan ipinitako erakusmahaian, gainera, arazoa agerian lagatzen duten hainbat tailer eta jarduera egiteko aukera ere egon da.\nArratsaldean, berriz, Malen jaiei hasiera ofiziala eman dien itxaplerua jaurti dute Goiko Plazatik. Eta behin suziria jaurtita, Erraldoi eta Buruhandien Konpartsako kideak jai giroa herri guztian zabaltzen ibili dira, txistulariek lagunduta.\nOhi modura, Malen bezpera danborrarekin agurtuko dute. 23:00ak inguruan danbor joleek Goiko Plazatik Beheko Plazarako bidean hasiko dira, eta gauerdian amaituko dute ekimena, Mutriku herria joaz eta abestuaz. EMAko kideak ere gauerdian omenduko dituzte txosnagunean, eta jaietako bigarren txupina piztu ondoren, 60 bat emakumez osatutako batukada abiatuako da kalez kale.\nErlazionatutako edukiaARGAZKI GALERIA: Santixo EgunaARGAZKI GALERIA+BIDEOA: Kuadrilla EgunaARGAZKI GALERIA+BIDEOA: Malen Txiki EgunaARGAZKI GALERIA+BIDEOA: Malen Eguna


Joera teknologikoak 10 garrantzitsuenak ezagutu 2015erako\n2015erako 10 joera teknologikoak\nHasiera/Berrikuntza, Internet eta Teknologi berriak, Orokorra/2015erako 10 joera teknologikoak\n2015rako egongo diren 10 joera teknologiko estrategikoak aurkeztuko dizkizugu ondoren. Zerrenda hau, Gartner taldeak egindako ikerketaren ondorioa da. Aholkulari enpresa hau informazio-teknologien kontuetako erreferentzia moduan hartzen da askotan.\n10 joera teknologikoak\nEzagutu 10 joera teknologikoak 2015erako\n1.- Informatika toki guztietan\nGailu mugikorrek ugaritzen jarraitzen dutela kontuan izanez, mugikorretako teknologiaren aurrerabidea erabiltzaileen beharretan zentratuko da, gailuetan soilik zentratu ordez. Enpresak erabiltzaileen eskaera berrietara moldatu behar izango dira, diseinuaren erronka berriei aurre egiteko prestatu behar izango dute.\n2.- Gauzen Internet zabaltzea\nOrdenagailua aspaldian Interneterako sarbide bakarra izateari utzi du, Internetera konektatzen gaituzten gailu gehiago ditugunez gero. Erronka da enpresek pentsatu behar dutela zer zerbitzu berri eskeini ahal diezaieke erabiltzeleei euskarri hauen bidez.\n3.- 3D inpresioa\nAnalisten arabera, %98 gehiago espero dute saltzea datorren urtean eta hau bikoiztea hurrengoko urtean. 3D-etan inpresioa gastuak txikiagotzeko eta diseinuan eta fabrikazioan hobetzeko era errentagarria da.\n4.- Analisi aurreratua, orokorra eta ikusezina\nAplikazio bakoitzak aplikazio analitikoa izan behar du. Teknologia analitikoak aplikazio guztietan, era ikusezinean, bertakotuko dira. Enpresek aurre egin behar izango diote kantitate handiko datuen kudeaketari, eta informazio zuzena eskaini beharko diote pertsona egokiari zehazki, une egokian.\n5.- Testuinguruarekin sentiberak diren segurtasun-sistemak\nAnalisi orokorreko sistemarekin osatutako adimen konbinatuak ingurunearekin sentiberak diren segurtasun-sistemako garapena bultzatuko du. Aplikazioek ematen den informazioa erabiltzailearengana moldatu ahal izango dute, beraren eskaerako testuingurua ulertzerakoan.\n6.- Makina adimentsuak\nIbilgailu autonomoko prototipoak, laguntzaile pertsonal birtualak eta aholkulari burutsuak, jada daudenak eta bizkor eboluzionatzen dutenek berri bateko hasiera markatuko dute.\n7.- Lainoan/bezero informatika\nAnalisten arabera, epe motzean laino/bezeroa ikuspegia edukiaren sinkronizazioari buruz izango da eta aldi bereko gailuak hainbat aplikazio erabiltzeko.\n8.- Aplikazioak eta azpiegitura softwareak definitutakoak\nProgramazio zaluak negozio digitalaren funtzionamendua ziurtatzeko malgutasuna lortzea baimenduko die enpresei. Informatikak estatikatik urrundu behar du eskari aldakorrak negozio digitaletan kontuan izanez modelo dinamikoetara pasatzeko.\n9.- TI Web eskalara\nProzesuak eta eskala webera metodoak, jada Amazon, Google eta Facebook bezala Internet erraldoiek darabiltzaten antzekotara, aldi bakoitzean enpresa gehiagok hartuko dituzte.\n10.- Arriskuan eta autobabesean oinarritutako segurtasuna\nSegurtasunak elementu garrantzitsua izaten jarraituko du etorkizun digitaleranzko bilakaeran, baina honek oztopo bat aurrerabidean ekarri gabe.\nKZgunea2015-10-29T12:12:38+02:002015/01/08|Berrikuntza, Internet eta Teknologi berriak, Orokorra|Iruzkinik gabe


«Orientabideak: Aldagai psikosozialak»: berrikuspenen arteko aldeak - Didakteka\n«Orientabideak: Aldagai psikosozialak»: berrikuspenen arteko aldeak\n13:23, 27 Azaroa 2007(e)ko berrikuspena (kodea ikusi)\nHauxe da oraingo bertsioa, 08:46, 5 Abendua 2007 data duena (kodea ikusi)\n43. lerroa: 43. lerroa:\nPlanteatu dugun hurrenkera hori lotzen da trebakuntza estrategikoarekin. Hori dela-eta, ikus Manchón-ek proposatutakoa: [[Autonomia: Lanketa-bideak]].\n==Antsietatea edo herstura==\nHauxe da oraingo bertsioa, 08:46, 5 Abendua 2007 data duena\nAtal honetan 2Hren jabekuntza-prozesuan eragina duten aldagai psikosozialen hainbat inplikazio metodologiko zirriborratu nahi ditugu.\n3 Bizitasun etnolinguistikoa\n4 Antsietatea edo herstura\nDakigunez, motibazio integratzailea eta instrumentala bereizi ohi dira. Zenbaiten ustez, helduen euskalduntzearen helburuetako batek motibazioaren orientabide-aldaketa gertatzea izan behar luke, motibazio instrumental hutsa dutenak integratzailea izatera pasatuz. Gure ustez, horretarako egin behar den esfortzuak ez du konpentsatzen lortuko litzatekeen emaitza. Horretaz gain, auzi horretaz ari garela, askotan ahaztu egiten zaigu ikasleak berez erabaki behar duela zer eta zertarako ikasiko duen euskara.\nGainera, sinestuta gaude ikasle askoren orientabide-aldaketa gertatzen dela, hasiera batean motibazioaren orientabide instrumentala izan badezake ere, denboraz motibazio integratzaileranzko joera gertatuz. Hori, dena dela, kasu gehienetan hezkuntza-praktikaren kalitateari esker gertatzen dela uste dugu.\nHorregatik, Willis-ekin (1996: 34) bat gatoz ondorengoa aipatzen duenean:\nNahiz eta hizkuntz ikasleek ez eduki epe luzerako motibazio pertsonalik , eskolan askotan gertatzen den bezala, irakasleek epe motzean jarduera eta gai motibatzaileak hauta ditzakete. Jarduera batek interesa eta jakin-mina, esaterako, ikasgai baten hurrengo bost minuturako pizten badu, ikasleek tarte horretan zerbait ikasiko dute.\nWillis-ek jarraitzen du esanez arrakasta eta asetasuna direla motibazioari eusteko faktore gakoak. Norberaren ahaleginen bitartez, ikasleek sentitzen badute baliozko zerbait lortu dutela, hurrengoan parte hartzeko probabilitatea handiagoa izango da. Horregatik da beharrezkoa irakasleak helburu eskuragarriak ezarri, eta ikasleen arrakastak agerian jar ditzan.\nHoriek horrela, Willis-ek honako prozedura hauek gomendatzen ditu:\nHasi berritan, edo konfiantza gutxi dutenean, irakasleek ikasleak arrakastatsu izan daitezkeen jarduera komunikatibo errazak hautatu beharko lituzkete. Adibidez, telefono-zenbakiak elkarrekin trukatu, telefono-gida egitearren. Laudorioak eta adore emateak motibazioa hazten lagun dezakete. Gainera, ez dago zertan zuzentasuna eskaturik hasi berritan, eta behar-beharrezko denean baino gehiago zuzentzeak konfiantza gutxitu eta motibazioa murriztu besterik ez du egiten, batik bat komunikazioa tartean dagoenean.\nBatzuetan, ordea, ikasleek asetasunean eta konfiantzan irabazten dute irakaslearen jardunaren edo audiozinta entzun ondoren esaldiak errepikatzeko saioak eginez. Egoera horretan, eskaini tarte bat horrelako saioak egiteko. Haurrek oso gustukoa izan ohi dute kantak, poemak eta baita elkarrizketak ere buruz ikastea. Helduek sentitzen dute, batzuetan, beren ahoskera hobetzeko lagungarri direla. Kantak, poemak, elkarrizketak... mesedegarriak izan litezke doinu berriez eta intonazio-ereduez ohartzeko, eta horrela ezaugarri fonologikorako kontzientzia areagotzeko. Geroago, ikasleek etekina aterako dute erronka-maila altuago eskatzen duten jardueretatik, kognitiboetatik nahiz linguistikoetatik.\nAldagai psiko-sozialen barruan honako jarrera-mota hauek aipatu ohi dira:\nHizkuntzaren ikaskuntzarenganako jarrera\nOrokorrean hizkuntzenganako eta hizkuntzen ikaskuntzarenganako jarrera\nGeure egin dugun ikuspegi autonomizatzaileak ezinbestez dakar berarekin batera ikasleek hizkuntzen irakaskuntzaz eta ikaskuntzaz dituzten errepresentazio kulturalak ikertzea, hau da, usteak eta jarrerak agerian uztea (Villanueva, 1997:64). Izan ere, errepresentazio horien garrantzia erabatekoa izango da: ez da posible izango gaitasun autonomoen garapena mesedetzea irakasteko kulturari dagozkion hainbat eta hainbat errepresentazio (adibidez, ikasleak irakaslearen esku ikas-prozesuaren gaineko ardura uztea) zalantzatan jarri gabe.\nHorregatik, irakasteko kulturatik ikasteko kulturara pasatu ahal izateko, helburu, eduki, teknika, ebaluazio-irizpide eta abarrekoei buruzko ikasleen errepresentazioak esplizituak bihurtzea noraezekoa izango da. Halaber, hizkuntzen ikaskuntzari buruzko iritzi eta usteak jakinaren gainekoak egitea, zein den irakaslearen eta ikaslearen rola, eta ataza baten aurrean irakasleak zer espero duen ikertzea ere funtsezkoa izango da.\nMetodologikoki, beraz, honako urrats hauek jarraitu behar genituzke:\nIrakasleak ikasleari lagundu egin behar dio uste eta jarrerei buruz gogoeta egiten.\nHizkuntzaz eta ikaskuntzaz dituen uste eta jarrerak eraginkorrak ote diren ebaluatu behar du irakaslearen laguntzaz.\nEraginkorrak izan ezean, uste horiek mobilizatu beharko dira.\nPlanteatu dugun hurrenkera hori lotzen da trebakuntza estrategikoarekin. Hori dela-eta, ikus Manchón-ek proposatutakoa: Autonomia: Lanketa-bideak.\nOrriaren azken aldaketa: 08:46, 5 Abendua 2007.\nOrri hau 6.503 aldiz bisitatu da.


Datuen babeserako politika orokorra | Lege-oharra | Jaizkibel Ikastetxe Nagusia\nJaizkibel ikastetxe nagusiak www.cmjaizkibel.com domeinuaren bidez jarduten du datuen tratamenduaren erantzule gisa, ikastetxe nagusiko jarduerak eta zerbitzuak ezagutzera emateko helburuarekin.\nTratamenduaren eta harremanetako datuen arduradunak\ntratamenduaren helburua eta xedea\nHemen adierazitako klausulen bidez, Jaizkibel ikastetxe nagusiari (Alumni College) ahalmena ematen zaio erabiltzaile, ikasle egoiliarren guraso, ikasle egoiliar, informazio-eskatzaile, plaza-eskatzaile, langile, dohaintza-emaile eta laguntzaileekin dituen harremanetarako behar dituen izaera pertsonaleko datuak tratatzeko.\nEragindako informazioaren identifikazioa\nHarreman horiek mantentzeko, ikastetxe nagusiaren administrazio- eta hezkuntza-kudeaketarako beharrezkoak diren oinarrizko datuak eskatzen dira.\nJaizkibel ikastetxe nagusiarekin (ALUMNI COLLEGE) sortutako harremana amaitzen denetik 5 urtera, datu horiek suntsituko dira, harremanetarako datuak izan ezik (izen-abizenak, posta-helbidea, telefonoa eta helbide elektronikoa), baldin eta ikasle egoiliar izandakoek elkarteko kide izatea onartu badute.\nDatuen tratamendua beharrezkoa da ikasle egoiliarrekin harremanetan egoteko edo bitarteko telematikoetatik edo paper-esukarrian jasotako informazio-eskaerak eta izen-emateak kudeatzeko.\nDatuen tratamenduaren lege-oinarria datuak jakinaraztean eta legezko betebeharrak betetzeko emandako adostasuna da.\nDatuak ez zaizkie transferituko beste herrialde batzuei edo nazioarteko erakundeei.\nJaizkibel ikastetxe nagusiak eta ALUMNI COLLEGE programak Interneteko zerbitzuen zerbitzari hornitzaileetan biltzen dituzte datu-baseak. Dena den, mantentze-lanak besterik ez dituzten egiten, sistema eraginkor mantentzeko.\nEragiketa horietan parte hartzen duten ISPek ALUMNI COLLEGEk betetzen dituen obligazio eta segurtasun-neurri berak bete behar dituzte.\nHalaber, legezko obligazioak bete behar direnean (zerga-deklarazioak, gizarte-segurantzaren arloko obligazioak, agintari eskudun, epaitegi edo auzitegien aurreko ordezkaritzak, etab.) edo beste erakunde batzuei datuak jakinarazi behar zaizkienean (banketxeak, konpainia hornitzaileak, etab.), obligazio horiek betetzeko behar-beharrezkoak diren datuak bakarrik jakinaraziko ditugu.\nJaizkibel ikastetxe nagusiak eta ALUMNI COLLEGE programak indarrean dagoen legeriak eskatutako segurtasun-neurri guztiak betetzen dituzte, informazio-sistemak eta datuak babestu ahal izateko, eta, horretarako, dagozkien maila eta kategorietara egokitzen dira.\nKaltetuek eskubidea dute ALUMNI COLLEGE programari beren datu pertsonaletarako sarbidea eskatzeko, datuok zuzentzea edo suntsitzea eskatzeko, horien tratamendua mugatzeko, tratamenduari uko egiteko eta datuen eramangarritasunerako.\nHalaber, eskubidea dute kontrol-agintaritzaren aurrean erreklamazio bat aurkezteko (Datuen Babeserako Agentzia).\nLegez edo kontratuz datu pertsonalak jakinaraztea eskatuz gero edo kontratatutako zerbitzuak emateko beharrezkoa bada datu pertsonalak ematea eta, hala ere, kaltetuak edo interesatuak uko egiten badio datuok emateari, ezinezkoa izango da zerbitzua ematea.\nKaltetuen datuen tratatamenduak ez du esan nahi erabaki automatizatuak hartzen direnik edo pertsona horri buruzko profilak egiten direnik.\nZure eskubideak gauzatu ahal izateko eta ALUMNI COLLEGE programarekin harremanetan jartzeko, idatzi bat bidal dezakezu “tratamenduaren arduradunak” atalean adierazitako helbideetako batera, zure identifikazio-dokumentuaren kopiarekin batera (NAN/AIZ/Pasaportea).\nHemen jaso ditzakezu zure eskubideak betetzeko formularioak: www.agpd.es


poker Ezaugarri Bat Foro Pay-Per-Tracker - Poker AI Helper. Online aholkulari irabazi!\npoker Ezaugarri Bat Foro Pay-Per-Tracker\njakina, aurre egin behar Izan dituzu adierazpenak egin, kasu Batzuetan, izan ahal izango duzu Jokalari bat laguntza programa bereziakHori da, xehetasun, hala nola, Programa bat da, benetako jokoa Eta jokalari guztiak ezagutzen denak Buruz, gaur egun, eta, beraz, Erabaki dugu harrapatzeko programa horietako Batzuk, poker, eta scouts, baita Aurre egiten saiatzen ari da, Izan ere, jokalari hori ezin Da egin gabe laguntza horiek Laguntzaile birtuala. Horrela, online poker tracker, sortutako Programa bat da, bere garatzaileek, Zehazki, poker biltzeko eta informazioa Aztertu da. Hauek dira bi puntu garrantzitsuenetako, Eta benetan araberakoa nola entrenatu Behar izan zuen arrakasta jokoa Egin behar da lan. Programa honen ezaugarri bat da, Azkarrago ikasi ahal izango zuen Jokoa, eta nola arindu teoria, Irakurri artikulu, eta azkarrago joan Ahal izango duzu joan zuzenean Joko bera. Zehazki, adituen arabera, gaur egun, Poker tracker bat da, hiru Handien tresna izan behar suntsitu Jokalari bat, nork ez du Jolastu nahi benetako taula, eta Nahiago play birtual bat poker Gaua, eta antzeko programa da Eskuragarri duzu eta, ondoren, transferentzia Historia jokoa, zure datu-basea, Poker guneak gorde joko horiek Zure ordenagailuan, eta ez pad Bat eta luma bat zure Eskuan egin ahal izango duzu In-jokoaren azterketa, eta laguntzaile birtuala.\nPrograma honek lagunduko dizu aurkituko Buruzko informazioa, estatistikak, eta esku-Erakusten duzu zure akatsak jokoa Da, eta erakusten du ahultasuna Zure armadura.\nhoriek mahai gainean. Horrez gain, zeregin horiek, eta Horrek egingo dugu aipamen deskribapena Programa, ez dira garrantzitsuak zenbaki Bat ezaugarri urria eta Poker Tracker. Jarrai pista txapelketako emaitzak, eta Kesha azterketa eskuetan duzula play Tip handi bat da, eta Estrategia politika garatu ahal izateko Behar-erdian mahai, jarraipena, online Estatistikak, eta tasa eskuetan duzu play.Softwarea da, etengabe hobetu ahal Izateko beat da, eta ez Dago berri bat izango da, Bertsio eguneratuak izan dira kaleratu Eta, beraz, ez da inolako Sorpresa hori da interfazea gehiago Erakargarria da eta gero eta Gehiago itxurazko, eta esku kopurua Ez da handitzen eta bertan Izango da aukera gehiago estatistikak. Guztiak guztietan, agertzen da egon, Guztiak aurreko bertsio Poker, Ikusle Falta zen. Puntu honetan, bada geЇnteresseerd honetan, Edo antzeko zerbait, izango duzu, Honen antzeko programa bat, saiatu Azken bertsioa, aurkituko duzu beroena Eta garrantzitsuenak dira gaur egun Osoa, eta sortu zure itxaropen handia. Zuzena, aukeratu ahal izango duzu, Instalatu gisa laguntzaile birtual bat, Zure ordenagailuan duzu, hala nola, Developer bat da zenbaki bat Asetzeko programa eskakizunak. Horrela, azken bertsio poker tracker Adibide bat da ez da.-hauek dira baldintzak dagokionez, prozesatzeko, Gutxienez, Pentium, RAM-gutxienez GB Memoria, ustiapen-sistema-eskakizunak, ez Zen oso zaila da, beraz, Egin nuen, bai, Vista eta XP, eta HAU da, eta, Jakina, Windows. Zer PostgreSQL dagokionez, dut dagoeneko bertsio.X eta gainetik beharrezkoa da. Dagokionez, gomendatzen hardware eskakizunak poker Tracker dual-core prozesadore, gutxienez Gb RAM, eta beste guztien Eskakizunak bateragarria izango da gidaria, Lehen aipatutako. Lerro-hasieran online poker jokalari Ezaugarriak erabili hainbat programak, hala Nola, poker, Scout, edo antzekoak Bide batez, izango duzu guztiak Poker Scout, abe, sentitzen abantaila Guztiak bat"adiskidetasuna", beraz, askoz Holodeck, aholkulari izango ez ukatzeko Edozein luzeagoa erabili ahal izateko. Ez da beti erosoa arrastoren Bat bezala eskatu,"lagun", beraz, Izan behar izango duzu zure Burua, ez uste. Eta duzu inoiz bada programa Bat erabili nahi poker tracker Aurkitu da hau? Zer dira zure inpresioak?".\nবিএম জুজু বৃষ্টিপাতের সর্বশেষ সংস্করণ.-বিনামূল্যে\nupoker rakeback laguntzaile poker izarrak online poker odds kalkulagailua pppoker berrikuspen online poker pppoker jokoa ingurumena ez da segurua poker kalkulagailua Omaha pppoker apk nola egin bot bat poker jolasten pppoker filialak


Lehiatila bakarra: Eusko Jaurlaritzara eta Gipuzkoako Foru Aldundira zuzendutako idatziak erregistratzeko.\nLezoko Udalak hitzarmen bana du sinatuta Eusko Jaurlaritzarekin eta Gipuzkoako Foru Aldundiarekin, administrazio horietako organoetara zuzendutako eskaerak, idatziak eta jakinarazpenak Lezoko Udaleko Erregistro bulegoan aurkez ditzaten herritarrek.Ondorioz, gaur egun Eusko Jaurlaritzara edo Gipuzkoako Foru Aldundira zuzendutako idatzi edo eskaera bat aurkezteko herritarrek ez dute Donostiara joan beharrik, Lezoko Udalaren Erregistroan aurkez ditzakete eta udal langileek bideratuko dituzte izapidetzeko eskumena duen organora.\nIreki beharreko prozedura-motaren arabera, gutxieneko agiriak aurkezteko eskatuko da.\nEskaerak egiteko, errekurtsoak jartzeko, egintzak bertan behera uzteko eta beste pertsona baten izenean eskubideei uko egiteko, ordezkaritza egiaztatu beharko da.\n- Lezoko Udala eta Gipuzkoako Foru Aldundiaren arteko hitzarmena, beren erregistroetan idatziak aurkezteari buruzkoa, 2000-09-29koa.\n− Lezoko Udala eta EAEko Administrazioaren arteko hitzarmena, 2011-05-02koa (GAO 105. 2011-06-03 eta EHAA 114, 2011-06-16).\n1.- Eskaera-orria eta, hala balitz, atxikirik dituen agiriak jaso, eta egiaztatu beharko da. Agirien kopiak jatorrizko agiriekin erkatu beharko dira.\n2.- Eskaera erregistratu, kontuan hartuz:\nInteresdunaren izenean joan behar duela, ez ordezkariaren izenean.\nIFZ beti jaso behar da: NAN, AIZ edo IFK.\nJaso beti telefono zenbakiak eta, ahal balitz, helbide elektronikoak ere.\n3.- Agiria edo agiriak eskaneatu eta erregistrora igo.\n4.- Erregistroaren bolantea beti entregatuko da. Instantziaren kopia bakarrik eskatzaileak eskatuko balu, zigilatuta erregistro data eta zenbakiarekin.\n5.- Erregistroan utzitako agiriak dagokion erakundeari bideratzea.\nLezoko Udal Erregistroan jasotako sarrera erregistroa hartuko da kontuan interesdunek epeak betetzeari dagokionean.\nAgiriak erregistroan jaso eta, beranduenez, handik bi egunetara bidaltzeko konpromisoa hartzen du Lezoko Udalak, beti ere, irteera data idatzita egongo delarik.


Victoria pelikulak ez du ikuslea epel utziko. 140 minutuko plano sekuentzia bakarra duen film ausarta da. Zuzendari, gidoigile eta aktore ezaguna den Sebastian Schipper-ek eskeintzen digu luzemetraia liluragarri eta berritzaile hau. Victoria (Laia Costa), Berlinen bizi den espainiar neska gaztea da. Gau batean, Kreuzberg auzoan lau gazterekin bat- bateko topaketa izan eta gero, horiekin biziko dituen gertaera ikaragarriek bizitza zeharo aldatuko diote.\n2233 SAIOA - 2016/1/26\nZuz.: Sebastian Schipper ∙ G.: Olivia Neergaard-Holm eta Sebastian Schipper ∙ Arg.: Sturla Brandth Grøvlen ∙ Eko.: MonkeyBoy / Deutschfilm / Radical Media ∙ Akt.: Laia Costa, Frederick Lau, Franz Rogowski, Max Mauff


Arrankudiaga izango da Urriko Martxaren bigarren geltokia - Arrankudiaga-zollo - Aiaraldea.eus\nArrankudiaga izango da Urriko Martxaren bigarren geltokia\nTxabi Alvarado Bañares 2018-10-23 07:00\nTxondor gaztetxean geratuko dira martxako partaideak. / Arrankudiaga-Zolloko Gazte Asanblada\nUrriaren 27an igaroko da ibilaldia Aiaraldetik. Parte hartzeko bonoak Txondor gaztetxean eskuratu daitezke.\nUrriaren 5etik 6ra ibilaldia egin zuten Areta, Amurrio, Orozko, Laudio, Urduña eta Amurrioko gazte asanbladek. Datorren asteburuan, aldiz, Arrankudiaga-Zolloko Asanbladaren txanda izango da. Hego Uribeko gazte asanbladek Urriko Martxa egingo dute ostiraletik igandera.\nLarunbatean -urriak 27- geratuko da ibilaldia Arrankudiagan. Zeberiotik iritsiko dira gazteak eskualdera. Bidean Untzuetako gazteluari buruzko hitzaldia egingo dute.\nHerrira iristean bazkalduko dute, eta hainbat tailer egingo dituzte arratsaldean: soinu ekipoarena, autodefentsarena eta bihurrikeriena. 21:30ean afalduko dute eta mikro-irekia egongo da gero.\nIgandean Arrankudiaga atzean utzi eta Ugaorantz abiatuko dira. Arrigorriagan emango diote amaiera hiru egun iraungo duen egitasmoari. Egun baterako bonoak 10 euro balio ditu eta ibilaldi osokoak 25 euro. Txondor gaztetxean eskuratu daitezke tiketak.\nAntolatzaileek prentsaurrekoa egin zuten irailean egitasmoaren nondik norakoen eta helburuen berri emateko:


Zer pasatzen zaitu? | Martech Zone\nAtzo bazkaldu nuen nire lagun on batekin, Bill. Oilasko tortilla zopa zoragarria jan genuenean Scotty's Brewhouse, Bill eta biok porrota arrakasta izatera pasatzen den une deserosoaz eztabaidatu dugu. Benetan talentu handiko jendea arriskua eta saria ikusteko eta horren arabera jokatzeko gai dela uste dut. Aukera salto egiten dute, arriskua gaindiezina bada ere ... eta askotan arrakasta izaten dute.\nGaltzen ari banaiz, jarraitu nirekin. Hemen adibide bat ...\nA konpainia funtzionatzen duen aplikazio sinplea garatzen du, baina ez ditu lehen orduko beharrezkoak diren ezaugarri guztiak. Lehiaren aurka buru-belarri joateko aukera sortzen denean, A enpresak itxaropenak finkatzen ditu eta kontratazioa osatzeko beharrezkoak diren gainerako ezaugarriak garatzeko kronograma erasokorra zehazten du. Bien bitartean, konponbiderik izan gabe, negoziazioetara salto egin eta salmenta egiten dute.\nB enpresa Aukera ikusten du, baina badaki ezin duela proposamen eskaerarako baldintzak bete; beraz, zorionez makurtu egiten dira eta etengabe aurrera egiten dute perfekzioaren eta munduaren nagusitasunaren asmoarekin.\nZein enpresa da zuzena? A enpresak arrisku handiak hartzen ditu kontratuarekin eta bezeroarekin. Industrian ere ospea arriskuan jartzen ari dira. Izan ere, seguruenik, lan gehiena burutzeko aukera guztia dago baina ez guztia. B enpresa ez da inoiz mahaira iristen, eta kontratua lortu ez izanak A konpainia amaitu baino lehen jar lezake.\nIraganean, nire ingeniari kontserbadoreak A konpainiari zurrumurrua botako zion eta ez nien inolako errespeturik izango haiek itxaropentsu eta gutxi entregatzeko. Baina garaiak aldatu dira, ezta? Kontsumitzaile korporatiboak garen aldetik, barkamena izan ohi dugu epeak bete ezin dituzten edo eginbide laburrak dituzten enpresekiko. Daukagunarekin konformatzen gara.\nIMHO, B enpresak ez du aukerarik gaur egun. Salmentan goiz sartu eta irteeran malgua izateko gaitasuna arrakastatsua izango zaren hori dela uste dut. Arrakasta izateko aukera baldin badago, ia beti saiatu behar duzu. Bestela, aukera pasatuko zaizu.\nLanpostuekin gertatzen da hori, kontratuekin gertatzen da eta marketinarekin ere bai. Kanpaina ezin hobea diseinatzeko itxaron ezkero, ez duzu inoiz abiarazteko aukerarik izango. Han is perfekzioaren eta abiaduraren arteko marjina egokia. Gutxiago entregatu ahal baduzu, baina maizago entregatu, negozioa hartuko duzu.\nKonparazio bat egingo banu, bistakoa hartu beharko nuke, Apple versus Microsoft. Vista izugarrizko urtea izan zen zain. Leopard, bestalde (atzo aurrez agindua nuen) OSXen funtzio aberatsen hobekuntza bikaina dela dirudi. Microsoftek XBox 360 jarri du abian, multimedia joko osoko sistema, kanpai eta txistu guztiekin. Microsoftek Zune jarri du abian, pantaila handiko multimedia erreproduzitzaile polita eta merkatuan ozta-ozta urratzen duena. Bitartean, Applek iPod, iPod Shuffle, iPod Nano, iPod Nano berria, Mac Mini, Cinema Displays, Appletv, iPhone, koloretako iPodak, iPod Touch, iMac, OSX Leopard ... abiarazten ditu gertatzen ari zena ikusten hasita?\nMicrosoftek ziklo masiboak eta motelak ditu, sakonera baxuko altuerak eta oso baxuak dituztenak. Applek ere bere erronkak izan ditu, baina Applek kontuak eman edo nahikoa denbora lotsatuta eduki aurretik, zerbait berria merkaturatzen dute. Apple-k ez du urte batez Microsoft-ek egiten duen moduan, zurrumurru bat botatzen dute han edo hemen eta gero abiarazten dute. Eta astero kaleratzen ari direla ematen du! Jendeak lehen bertsioaren gabeziak barkatzen ditu (kostua eta kalitatea) eta pozik pasatzen dira hirugarren eta laugarren bertsiora. Gure arreta motzagoa da eta Apple bikain aprobetxatzen ari da.\nZer ari zara pasatzen uzten? Utzi itxaron gauzak salto egiteko perfektuak izan daitezen. Salto egin gaur edo ikusi aukera pasatzen duzula. Zure edo zure negozioak arrakasta izateko modu bakarra da.\nOharra: Apple-ri buruzko nire xehetasun batzuk inspiratu ziren Apple-ren arrakastari buruzko mezu bikaina Daring Fireball aretoan.\nTags: hitzorduahitzordu eskaeratxartelakGabonetako txartelakzinemazaleagoogle plus infografiagoogle plus estatistikakoporretako txartelakopor denboraldiaINDIANAPOLISJonathan Salem Baskinlineako ordutegialineako programazioaordutegitasunalaster-marka sozialakgoiko barra\nOct 25, 2007 3-n: 05 PM\nA enpresak planteamendu zuzena du. "Gaur egun 80% arrazoi izatea bihar% 100 baino hobeto" esaera ez da inoiz baino egiagoa izan. Enpresa munduan gauzak gertatzen diren abiadura gero eta handiagoak harritzen nau.


Ikur eta sinboloen funtzionamendu ulertezina | Nontzeberri\nHasiera/ARTEA/Ikur eta sinboloen funtzionamendu ulertezina\nIkur eta sinboloen funtzionamendu ulertezina\nJuan Perez Agirregoikoaren Insignificando erakusketako lanak ikusgai izango dira Bilboko Carreras Mugica galerian otsailera bitartean.\nEgileak berak hala azaldu du bere zeregina: “2019az geroztik egin ditudan azken lanen zati bat aurkeztu dut hemen, Insignificando izenburuarekin. Erakusketa osatzeko, multzo batu moduan funtzionatzen duten bi serie desberdin daude. Azpimultzo horietako batek Great Black Chickens du izena, eta besteak American imperialismis…. Bi horietan jorratu dira ikurra, sinboloa eta adierazle-nagusien funtzionamendu ulertezina, jendea lanean doan jartzeko ahalmena duena, denok dagoeneko jakinik hori zer zaila den. Aberriak, banderak, jainkoak, kamiseta baten koloreak, ohorea…\nHonako lan hauetarako erabili ditudan teknikak arkatzez egindako marrazketa eta collagea izan dira, biak ala biak lotuta haurtzaroarekin, galera moduan, gainbalio gisa, ulertzen den ekonomiarekin, eta denbora nahita alferrik galtzearekin; ekinbide horietan aditu petoa naizela esango nuke.\nZer mekanismok eragiten du adierazle baten (bandera bat, esaterako) eta esanahi baten arteko batura, irudia, sortzen duten zentzua hain desberdinak izatea? Zerk eragiten du bata abertzalea izatea eta besteak makila batetik zintzilik dagoen koloretako trapu bat besterik ez ikustea? Kultura askok partekatzen duten boterearen sinbolo bat ala luma ugariko txori bat? (…) nire lana azaldu behar izaten dudanean, kulturaren aurkako borroka dela esan beharko nuke, borroka terminoa erabilita, hain zuzen, borroka kontua niretzat handi samarra dela uste dudalako. Hori idealistentzat da egokia, eta ni neure buruari inoiz helbururik jartzen ez dion horietakoa naiz, horrela ezin baitut inoiz neure burua dezepzionatu. Zeinuen zain dagoen mundu batean, nire proiektua hutsala da, baina niri balio dit.”


Home » Berriak » Bidebarrieta Kulturgunea\nCategory Archives: Bidebarrieta Kulturgunea\nBIDEBARRIETA KULTURGUNEAK PILAR SÁNCHEZ VICENTEREN “LA HIJA DE LAS MAREAS” ELEBERRI HISTORIKOA AURKEZTUKO DU HURRENGO ASTEARTEAN, HILAK 9\nBidebarrietako Liburutegiko EKitaldi Aretoan izango da hitzordua, 19:00etan hasiko dena. Bertan, idazleak Blanca Rosa Roca Roca Argitaletxeko zuzendaria eta César Coca kazetarizarekin hitz egingo du. Ekitaldirako sarrera librea da, lekuak bete arte. (Bilbo, 2021eko azaroaren 4a).- Bilboko Udaleko Bidebarrieta Kulturguneak Pilar Sánchez Vicenteren “La hija de las mareas” eleberri historikoaren aurkezpena egingo du hurrengo asteartean,… […]\nHitzordua 19:00etan hasiko da, Bidebarrietako liburutegiko Areto Nagusian. Berarekin batera Elena Sierra kazetaria izango da. Sarrera librea izango da leku-kopurua bete arte, baina ezinbestekoa da doako gonbidapenetako bat eskuratzea. Streaming bidez ere jarrai daiteke www.kulturguneatb.eus webgunearen bidez. (Bilbon, 2021eko irailaren 6an).- Bilboko Udaleko Bidebarrieta Kulturgunea berriro martxan jarri da irailean, Fernando Arambururen “Los Vencejos”… […]


Neri(h)ari konpainiak "Mutu" ikuskizuna taularatuko du abuztuaren 8an. Argazkia: Nagore Legarreta.\nNazioartean eskarmentua duten lau euskal artistak "beren barne ahotsa" erakutsiko dute Tabakalera Dantzan dantza garaikideko zikloan, Donostiako Musika Hamabostaldiaren programaren barruan.\nTabako fabrika zaharrean, Igor x Moreno, Neri(h)ari, Kanpai eta Matxalen Bilbao Danza konpainiek, denak ere artista gisa garatzeko behin betiko edo behin-behinean atzerrian ezarri behar izan duten dantzariek osatutakoak, ikuskizun bana eskainiko dute.\nIgor Urzelai beasaindarrak eta Moreno Solinas italiarrak "Idiot-Syncrasy" eskainiko dute abuztuaren 6an, eta Myriam Perezek "Mutu" aurkeztuko du bi egun geroago NEri(h)ariko beste bi dantzarirekin batera.\nAbuztuaren 10ean, Kanpai Natalia de Miguelek eta Jorge Jaureguik sortutako konpainiak behaketa bizitzaren zentzua ulertzeko giltza gisa aldarrikatuko du "Lathe Biósas" lanaren bidez; eta Matxalen Bilbao "historikoak", berriz, "Serenity Suite" lan intimista eskainiko du abuztuaren 13an.\nIkuskizunerako sarrerek 10 euroko prezioa izango dute, eta Iratxe de Arantzibia dantzan aditutako kazetariak hainbat solasaldi gidatuko ditu emanaldi bakoitzaren bezperan eta hilaren 16an eta 22an diziplina hau publikoari gerturatzeko.


Griezmann Atletico Madrilera itzuli da\nMadrilgo klubean jokatuko du aurrelari frantziarrak bi denboraldiz, Bartzelonak utzita, baina lehen denboraldiaren amaieran, Atleticok erosi egin beharko du, 40 milioi euro ordainduta. Luuk De Jong da Barçako aurrelari berria, Sevillak utzita.\nGriezmann (Barça), Oierekin (Osasuna) lehian. Argazkia: EFE\nSagnanek utzita jokatuko du Tondelan\nReal Madrilek Camavinga fitxatu du\nUnai Lopez, Rayo Vallecanora\nAntoine Griezmann Atletico Madrilera itzuli da, Bartzelonak utzita, bi denboraldirako, lehen denboraldiaren truke 10 milioi euro ordainduta. Atleticok, baina, aurrelaria erosi beharko du denboraldiaren amaieran, 40 milioi euro ordainduta.\nBestalde, aurrelari frantziarra ordezkatzeko, Barçan arituko da Luuk De Jong sasoiaren amaierara arte, Sevillak utzita. Kataluniako klubak ez du aurrelari nederlandarra erosteko aukerarik.\nBarçak 2019ko uztailean fitxatu zuen Griezmann Atletico Madrili 120 milioi euro ordainduta. Frantziako selekzioarekin munduko txapelduna izan zen aurrelaria oso kritikatua izan da Bartzelonan, eta taldea uztea erabaki du.\nBestalde, Saul Ñiguezek agur esan dio Atletico Madrili, Chelsean jokatuko baitu utzita 2021-2022 denboraldi amaierara arte. Ingalaterrako taldeak 5 milioi euro ordaindu dizkio Atleticori, eta sasoi amaieran erdilaria erosteko aukera izango du.


Itsasoetan plastikoen presentzia murrizteko eta saihesteko erronka soziala eztabaidagai | CIC nanoGUNE\nGure ozeanoetan plastikoen eta mikroplastikoen presentzia murrizteko eta saihesteko erronka soziala zeharka eta modu irekian aztertu zen, egun eta erdiko europar jardunaldi horretan. Mikroplastikoak plastiko txiki-txikiak dira, hiru dimentsioetan 5mm baino txikiagoak direnak eta ozeanoetako biztanleek erraz irentsi ditzaketenak. Zehatzago esanda, hiru helburu nagusi hauek lortu nahi ziren: ozeanoaren egoera eta egungo ondorioak ulertzea, konponbide posibleak partekatzea eta gai horri buruz dauden arazoak eta oztopoak identifikatzea, erronka hori lortzeko moduko errealitate bat bilaka dadin.\nEuropa osotik etorri ziren parte-hartzaileak: Portugaletik, Greziatik, Alemaniatik, Esloveniatik… eta esparru ezberdinetako jendea bildu zen jardunaldian: zientzia, teknologia, industria, eragile politikoak eta gizartea oro har. Esparru horiek ordezkatuz egon ziren, esaterako, Europako Batzordearen Itsas eta Arrantza Gaien Zuzendaritza Nagusia (DG MARE), Nestlé España, Duni eta SUEZ enpresak eta unibertsitateetako ordezkariak (UPV, Salerno (Italia), Leuphana (Alemania), eta abar), ikerketa-zentroak eta Europako GKEak.\n17 parte-hartzaileko taldeak honako galdera hau egin zuen: zeintzuk dira ozeanoetako plastikoak eta mikroplastikoak murrizteko edota prebenitzeko beharrezkoak diren ekintzak? Europar Batasuneko erabilera bakarreko plastikozko produktuen produkzioan, material horien birziklatzean, herrialde azpigaratuei "zaborra" esportatzeko kuotetan eta errausketarako aukeretan oinarrituta, hurrengo 5 urteetan plastikoa murrizteko, berrerabiltzeko eta birziklatzeko beharrezkoak diren ekintzak identifikatu zituzten. Horretarako, erraz eskuratzeko moduko informazio gardena sortu behar zela nabarmendu zuten eta, ekonomia zirkularraren garrantzia azpimarratu zuten. Azken horrek plastikozko zaborraren erabilera lehengai gisa erabiltzea proposatzen du, plastikozko produktu berriak ekoizteko. Gainera, ildo horretan, etiketa ekologiko bat sortzea proposatu zuten, informazio ulerterraz eta gardena eskainiz kontsumitzailea produktu edo ontziratze horren eragin globalaren jakitun izateko.\nMota honetako jardunaldiak Europako Batzordearen ikerketaren eta berrikuntzaren estrategia baten baitan daude. Estrategia horren helburua da gaur egungo gizartearen erronka konplexuak zeharka jorratzea gizartearen beharrekin eta itxaropenekin hobeto lerrokatzen diren irtenbideak eraikitzeko. NanoGUNEko Nagore Ibarra Gonzalez eta Mato Knez ekitaldiaren koordinatzaileen hitzetan, "jardunaldi horiek ikerketa eta berrikuntza jasangarriak bermatzen laguntzen dute gizakion, ingurumenaren zein ekonomiaren arloan". Ekitaldia oso positiboki baloratu dute antolatzaileek eta parte-hartzaileek, eta "interes handia erakutsi dute ildo horretan lanean jarraitzeko eta erronka horri erantzuteko konpromisoa hartzeko", gaineratu dute.\nPlastikoaren ordezkoak nanoGUNEn\nPlastikoren ordezkoak aurkitzeko kontzientzia sozialarekin bat eginez, ontziratze erabat biodegradagarria eskaini dezakeen teknologia baten aldeko apustua egin du nanoGUNEk. Ainara Garcia Gallastegui nanoGUNEko Teknologia Transferentziako arduradunak azaldu duenez, "esnearen kaseina bezalako azukre edo proteina naturalekin zuntz-egiturak sortzeko gaitasuna duen teknologia bat garatu dugu". Garatutako konposatu horiek, adibidez, zuzenean elikagaien ontziratzean erabil daitezkeen film bilaka daitezke, ontziratzeko plastikoa ordezkatuz. Era berean, erabilera bakarreko ontziratzeko plastikoa ordezkatzeko beharra ikusita, begiradak kartoizko ontziratze baterantz doaz. "Gure teknologiak — azaldu du Garcia Gallasteguik — kartoiaren gainean erabat biodegradagarria den estaldura bat eskaini dezake, elikagaiaren eta ontziratzearen gainazalaren artean behar diren propietateak eskainiz". Azken batean, "erronka da plastikorik gabeko ontziratze bat sortzea, baina bere funtzionaltasun osoa mantenduz" gehitu du.\nElkarrizketa edo eztabaida horren guztiaren emaitzak eta bateratzea laster argitaratuko dira webgunean: https://www.nanogune.eu/event/plastics-our-ocean-micro-or-macro-challenge


Platerean irudimena edo sutondoan sormena. Betiko barazkia beti bezala prestatua berriro errepikatzea aspergarria gerta daiteke. Bila itzazu zeure gustuko sasoiko barazki ikusgarriak, konbina itzazu kolore, ukitu, elikagai eta zaporeak eta errezeta goxoagoa izango da. Begietatik hasita jaten dugu: ziazerba salteatuak eta ganba-krema; hainbat letxuga-motadun entsalada; irasagar, izokin eta gazta; ziza eta urdaiazpikoa entsaladan jogurt-kremarekin; arrautzez frijituriko porruak gazpatxo arinaren gainean… horra, adibidez, www.consumer.es/alimentación orrian aurkituko dituzun entsalada eta berduren 350 errezeta goxo eta erakargarrietako batzuk.\nJanari batetik geratu dena aprobetxatzea. Eguerditik geratu den barazkia bestelako jakiak osatzeko balia dezakegu: horixe da sobratutakoari zukuak ateratzeko modu adimentsua. Esate baterako, baina edo leka eta urdaiazpikodun arrautzopila, lekak sesamo-saltsaz, lekak perrexil eta limoiz, entsaladilla errusiarra lekekin, espagetiak lekekin eta pinaziekin…\nBerdurak… baita plater azpian ere. Erantsi barazki pusketak haragi eta arrain-jakiei, egin barazki pureak salda eta zopei bestelako ukitu eta zapore biziagoa emateko. Dasta itzazu, adibidez, hurrengo errezeta hauek: txahalkia eta txanpinoidun albondigak azenario saltsarekin; oilaskoa alberjinia-saltsarekin; fideo-zopa txanpinoi-kremarekin…